Kitegeeza Ki Okuba Omuntu ow’Eby’Omwoyo? | Ogw’Okusoma\nBa n’Okukkiriza era Ba Muwulize nga Nuuwa, Danyeri, ne Yobu\nOmanyi Yakuwa nga Nuuwa, Danyeri, ne Yobu Bwe Baali Bamumanyi?\nEBYAFAAYO EBIKWATA KU BULAMU BW'AB'OLUGANDA Eri Yakuwa Ebintu Byonna Bisoboka\nKitegeeza Ki Okuba Omuntu ow’Eby’Omwoyo?\nWeeyongere Okukula mu by’Omwoyo!\nEssanyu—Ngeri Gye Tufuna Okuva eri Katonda\nOKUVA MU TTEREKERO LYAFFE Emboozi za Bonna Zaayamba mu Kubunyisa Amawulire Amalungi mu Ireland\nOmunaala gw'Omukuumi—Ogw'Okusoma mu Kibiina | Febwali 2018\nBISOME MU Afrikaans Albanian Alur American Sign Language Amharic Amis Angolan Sign Language Argentinean Sign Language Armenian Aymara Azerbaijani Bassa (Cameroon) Belize Kriol Bengali Bicol Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Cantonese) Chinese (Simplified) Chinese (Traditional) Chinese Cantonese (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Low German Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“[Katonda] k’abasobozese okuba n’endowooza Kristo Yesu gye yalina.”—BAR. 15:5.\nENNYIMBA: 17, 13\nTuyinza tutya okumanya omuntu ow’eby’omwoyo?\nKiki kye tuyigira ku bantu ab’eby’omwoyo?\nLwaki tulina okufuba okuba ‘n’endowooza ya Kristo’?\n1, 2. (a) Ab’oluganda abamu baganyuddwa batya mu kuba abantu ab’eby’omwoyo? (b) Bibuuzo ki ebisatu ebigenda okuddibwamu mu kitundu kino?\nMWANNYINAFFE omu abeera mu Canada yagamba nti: “Okuba omuntu ow’eby’omwoyo kinnyambye okwongera okuba omusanyufu, era kinnyambye okwaŋŋanga ebizibu bye njolekagana nabyo buli lunaku.” Ow’oluganda abeera mu Brazil agamba nti: “Okuba nti tufubye okuba abantu ab’eby’omwoyo kituyambye okuba abasanyufu mu myaka 23 gye twakamala mu bufumbo bwaffe.” Ate ye ow’oluganda abeera mu Philippines agamba nti: “Okuba omuntu ow’eby’omwoyo kinnyambye okuba n’emirembe mu mutima, era kinnyambye okukolagana obulungi n’ab’oluganda abaakulira mu mbeera ez’enjawulo.”\n2 Ebigambo bya bakkiriza bannaffe abo biraga nti kya muganyulo nnyo okuba omuntu ow’eby’omwoyo. Naye oyinza okwebuuza nti, ‘Nnyinza ntya okuba omuntu ow’eby’omwoyo nange nsobole okufuna emiganyulo ng’egyo egyogeddwako waggulu?’ Nga tetunnalaba kya kuddamu mu kibuuzo ekyo, tulina okusooka okutegeera ekyo Bayibuli ky’eyogera ku muntu ow’eby’omwoyo. Mu kitundu kino tugenda kulaba eby’okuddamu mu bibuuzo bino ebisatu: (1) Kitegeeza ki okuba omuntu ow’eby’omwoyo? (2) Byakulabirako ki ebinaatuyamba okweyongera okukula mu by’omwoyo? (3) Okuba ‘n’endowooza ya Kristo’ kinaatuyamba kitya okuba abantu ab’eby’omwoyo?\nOMUNTU OW’EBY’OMWOYO Y’ANI?\n3. Bayibuli eraga etya enjawulo eriwo wakati w’omuntu ow’omubiri n’omuntu ow’eby’omwoyo?\n3 Omutume Pawulo atuyamba okumanya omuntu ow’eby’omwoyo ng’alaga enjawulo eriwo wakati ‘w’omuntu ow’eby’omwoyo n’omuntu ow’omubiri.’ (Soma 1 Abakkolinso 2:14-16.) Njawulo ki eriwo? “Omuntu ow’omubiri” takkiriza “bintu bya mwoyo gwa Katonda kubanga bya busirusiru gy’ali; era tasobola kubimanya.” Ku luuyi olulala, “omuntu ow’eby’omwoyo” akebera “ebintu byonna” era aba ‘n’endowooza ya Kristo.’ Pawulo yatukubiriza okuba abantu ab’eby’omwoyo. Njawulo ki endala eriwo wakati w’omuntu ow’omubiri n’omuntu ow’eby’omwoyo?\n4, 5. Omuntu ow’omubiri omumanyira ku ki?\n4 Okusooka, lowooza ku ndowooza omuntu ow’omubiri gy’aba nayo. Omuntu ow’omubiri aba n’endowooza y’ensi essa essira ku kwegomba okw’omubiri. Endowooza eyo Pawulo yagiyita “omwoyo ogukolera kaakano mu baana ab’obujeemu.” (Bef. 2:2) Omwoyo ogwo guleetera abantu okugoberera abangi kye bakola. Abantu abasinga obungi leero bagoberera okwegomba okw’omubiri. N’ekivuddemu, abantu abasinga obungi bakola ebyo bo bye bawulira nti bituufu era tebafaayo ku ebyo Katonda by’ayagala. Omuntu ow’omubiri ebiseera ebisinga ebirowoozo bye abimalira ku kwenoonyeza bitiibwa, ku kwenoonyeza bintu, oba ku kulwanirira eddembe lye.\n5 Ebintu ebirala kwe tumanyira omuntu ow’omubiri bye biruwa? Omuntu yenna akola ekimu ku ‘bikolwa eby’omubiri’ aba muntu wa mubiri. (Bag. 5:19-21) Ebbaluwa Pawulo gye yasooka okuwandiikira ab’omu kibiina ky’e Kkolinso eraga ebintu ebirala kwe tumanyira abantu ab’omubiri. Abantu abo beenyigira mu bukuubagano, baleetawo enjawukana, bakubiriza abalala okujeema, batwalaŋŋana mu mbuga z’amateeka, tebassa kitiibwa mu nteekateeka y’obukulembeze, era beemalira ku kulya na kunywa. Omuntu ow’omubiri bw’akemebwa, taziyiza kikemo, wabula atwalirizibwa. (Nge. 7:21, 22) Yuda yagamba nti abantu ab’omubiri abamu bandituuse ekiseera ne baba nga tebakyafiirayo ddala ku bintu eby’omwoyo.—Yud. 18, 19.\n6. Omuntu ow’eby’omwoyo omumanyira ku ki?\n6 Kati ate ye “omuntu ow’eby’omwoyo” aba atya? Obutafaananako muntu wa mubiri, omuntu ow’eby’omwoyo ye yeemalira ku Katonda. Abantu ab’eby’omwoyo bafuba ‘okukoppa Katonda.’ (Bef. 5:1) Ekyo kitegeeza nti bafuba okuba n’endowooza ya Yakuwa ku bintu era babitunuulira nga bw’abitunuulira. Katonda aba wa ddala gye bali. Obutafaananako bantu ba mubiri, abantu ab’eby’omwoyo bafuba okugoberera emitindo gya Yakuwa mu byonna bye bakola. (Zab. 119:33; 143:10) Mu kifo ky’okumalira ebirowoozo byabwe ku bikolwa eby’omubiri, abantu ab’eby’omwoyo bafuba okwoleka ‘ekibala eky’omwoyo.’ (Bag. 5:22, 23) Okusobola okutuyamba okwongera okutegeera obulungi omuntu ow’eby’omwoyo, ka tulowooze ku kyokulabirako kino: Omuntu bw’aba nga yettanira nnyo eby’obusuubuzi, aba ayitibwa musuubuzi. Mu ngeri y’emu, omuntu eyettanira ennyo ebintu eby’omwoyo oba ebikwata ku Katonda, aba ayitibwa omuntu ow’eby’omwoyo.\n7. Bayibuli eyogera ki ku bantu ab’eby’omwoyo?\n7 Bayibuli eyogera bulungi ku bantu ab’eby’omwoyo. Matayo 5:3 wagamba nti: “Balina essanyu abamanyi obwetaavu bwabwe obw’eby’omwoyo, kubanga Obwakabaka obw’omu ggulu bwabwe.” Abaruumi 8:6 walaga omuganyulo oguli mu kuba abantu ab’eby’omwoyo. Wagamba nti: “Okulowooza eby’omubiri kivaamu okufa, naye okulowooza eby’omwoyo kivaamu obulamu n’emirembe.” Bwe twemalira ku bintu eby’omwoyo, tuba n’emirembe ne Katonda era tuba n’emirembe mu mutima. Ate era tuba n’essuubi ery’okufuna obulamu obutaggwaawo.\n8. Lwaki kitwetaagisa okufuba ennyo okuba abantu ab’eby’omwoyo n’okusigala nga tuli ba bya mwoyo?\n8 Kyokka ensi gye tulimu mbi nnyo. Okuva bwe kiri nti abantu abasinga obungi mu nsi balowooza bya mubiri, kitwetaagisa okufuba ennyo okuba abantu ab’eby’omwoyo n’okusigala nga tuli ba bya mwoyo. Omuntu bw’alekera awo okuba ow’eby’omwoyo, kiba kyangu okutwalirizibwa endowooza z’ensi. Kiki ekisobola okutuyamba okwewala ekyo okututuukako? Tuyinza tutya okukula mu by’omwoyo?\nABANTU ABASSAAWO EKYOKULABIRAKO EKIRUNGI\n9. (a) Kiki ekisobola okutuyamba okukula mu by’omwoyo? (b) Abamu ku bantu abaali ab’eby’omwoyo be tugenda okwetegereza be baluwa?\n9 Omwana asobola okukula mu birowoozo bwe yeetegereza bazadde be era n’abakoppa. Mu ngeri y’emu naffe tusobola okukula mu by’omwoyo bwe twetegereza abantu ab’eby’omwoyo era ne tubakoppa. Ku luuyi olulala, enneeyisa y’abantu ab’omubiri etulaga ebintu bye tulina okwewala. (1 Kol. 3:1-4) Bayibuli erimu ebyokulabirako by’abantu abaali ab’eby’omwoyo n’abo abaali ab’omubiri. Naye okuva bwe kiri nti twagala okukula mu by’omwoyo, ka tulabeyo ebyokulabirako by’abantu abamu abassaawo ekyokulabirako ekirungi kye tusaanidde okukoppa. Tugenda kulaba Yakobo, Maliyamu, ne Yesu.\nKiki kye tuyigira ku Yakobo? Laba akatundu 10)\n10. Yakobo yakyoleka atya nti muntu wa bya mwoyo?\n10 Ekisooka, lowooza ku Yakobo. Okufaananako bangi ku ffe, Yakobo yafuna ebizibu bingi nnyo mu bulamu. Yalina okukolagana ne muganda we Esawu eyali yettanira ennyo ebintu eby’omubiri era eyali ayagala okumutta. Ate era yalina okukolagana ne kitaawe wa bakazi be ataali wa mazima, era eyamunyigiriza ennyo. Kyokka, wadde nga Yakobo yali yeetooloddwa abantu abalowooza eby’omubiri, yasigala nga wa bya mwoyo. Yali akkiririza mu kisuubizo Katonda kye yawa Ibulayimu era yafuba nnyo okulabirira abaana be, Yakuwa be yandiyitiddemu okutuukiriza ekigendererwa kye. (Lub. 28:10-15) Ebyo Yakobo bye yayogeranga ne bye yakolanga byalaga nti yakuumiranga mu birowoozo bye emitindo gya Yakuwa n’ekigendererwa kye. Ng’ekyokulabirako, bwe yawulira ng’atidde muganda we Esawu, Yakobo yasaba Katonda n’amugamba nti: “Nkusaba onnunule . . . wagamba nti: ‘Nja kukukolera ebirungi era ezzadde lyo ndirifuula ng’omusenyu gw’ennyanja.’” (Lub. 32:6-12) Kyeyoleka lwatu nti Yakobo yali akkiririza mu ebyo Yakuwa bye yali amusuubizza n’ebyo bye yali asuubizza bajjajjaabe, era nti yali ayagala nnyo okutuukanya obulamu bwe n’ekigendererwa kya Yakuwa.\nKiki kye tuyigira ku Maliyamu? (Laba akatundu 11)\n11. Kiki ekiraga nti Maliyamu yali muntu wa bya mwoyo?\n11 Kati ate lowooza ku kyokulabirako kya Maliyamu. Lwaki Yakuwa yalonda Maliyamu okuba maama wa Yesu? Kya lwatu nti yamulonda olw’okuba Maliyamu yali yettanira nnyo ebintu eby’omwoyo. Ekyo tukimanya tutya? Ebigambo Maliyamu bye yayogera ng’akyalidde Zekkaliya ne Erizabeesi, be yalinako oluganda, biraga nti yali muntu wa bya mwoyo. (Soma Lukka 1:46-55.) Ebigambo Maliyamu bye yayogera biraga nti yali ayagala nnyo Ekigambo kya Katonda era ng’ategeera bulungi Ebyawandiikibwa eby’Olwebbulaniya. (Lub. 30:13; 1 Sam. 2:1-10; Mal. 3:12) Ate era kijjukire nti wadde nga Maliyamu ne Yusufu baali baakafumbiriganwa, beewala okwegatta okutuusa Yesu lwe yamala okuzaalibwa. Ekyo kiraga ki? Kiraga nti Maliyamu ne Yusufu bombi baali bakulembeza ebyo Yakuwa by’ayagala, mu kifo ky’okukulembeza bye baagala. (Mat. 1:25) Ekiseera bwe kyagenda kiyitawo, Maliyamu yafumiitiriza ku bintu ebitali bimu ebyaliwo mu bulamu bwa Yesu era yassaayo omwoyo ku bigambo eby’amagezi Yesu bye yayogera. Ate era ‘yakuumira ebigambo ebyo byonna ku mutima gwe.’ (Luk. 2:51) Kyeyoleka lwatu nti Maliyamu yali ayagala nnyo okumanya engeri ekigendererwa kya Katonda gye kyandituukiriziddwamu okuyitira mu Masiya. Mu butuufu, ekyokulabirako kya Maliyamu kituyamba okulaba engeri gye tuyinza okukulembeza Katonda by’ayagala mu bulamu bwaffe.\n12. (a) Yesu yakoppa atya Kitaawe? (b) Tuyinza tutya okukoppa Yesu? (Laba ekifaananyi ku lupapula 18.)\n12 Ku bantu bonna abaali babadde ku nsi, ani yassaawo ekyokulabirako ekisingayo obulungi mu kuba omuntu ow’eby’omwoyo? Kya lwatu, ye Yesu. Ekiseera kyonna Yesu kye yamala ku nsi, yakiraga kaati nti ayagala nnyo okukoppa Kitaawe, Yakuwa. Yesu yakoppa Yakuwa mu ngeri gye yalowoozangamu ne mu ngeri gye yeeyisangamu era yatuukanya obulamu bwe n’emitindo gya Yakuwa awamu n’ekigendererwa kye. (Yok. 8:29; 14:9; 15:10) Ng’ekyokulabirako, weetegereze ebyo nnabbi Isaaya bye yayogera ku busaasizi bwa Yakuwa, era oluvannyuma obigeraageranye n’ebyo omuwandiisi w’Enjiri ya Makko bye yayogera ku Yesu. (Soma Isaaya 63:9; Makko 6:34.) Okufaananako Yesu, naffe tufaayo ku abo ababa beetaaga obuyambi? Yesu era yakola n’obunyiikivu omulimu gw’okubuulira amawulire amalungi n’okufuula abantu abayigirizwa. (Luk. 4:43) Omuntu ow’eby’omwoyo alumirirwa abalala era afuba okubayamba.\n13, 14. (a) Kiki kye tuyigira ku Bakristaayo abafaayo ennyo ku by’omwoyo leero? (b) Waayo ekyokulabirako.\n13 Ng’oggyeeko abantu aboogerwako mu Bayibuli, waliwo n’abaweereza ba Yakuwa bangi leero abataddewo ekyokulabirako ekirungi mu kwoleka engeri ng’eza Kristo. Booleka obunyiikivu mu mulimu gw’okubuulira, basembeza abagenyi, balumirirwa abalala, era booleka n’engeri endala ennungi nnyingi. Ab’oluganda abo bateekwa okuba nga balina obunafu bwe balwanyisizza ne basobola okwoleka engeri ng’ezo ennungi. Mwannyinaffe Rachel abeera mu Brazil, agamba nti: “Nnayagalanga nnyo okugoberera emisono gy’ensi. Bwe kityo ennyambala yange teyali nnungi. Naye okuyiga amazima, kyankubiriza okukola enkyukakyuka ezaali zeetaagisa nsobole okuba omuntu ow’eby’omwoyo. Tekyali kyangu kukola nkyukakyuka ezo, naye bwe nnazikola nnafuna essanyu, era nnafuna ekigendererwa mu bulamu.”\n14 Ate mwannyinaffe Reylene abeera mu Philippines, ye yalina okusoomooza okulala. Wadde nga yali mu mazima, ebirowoozo bye yali abimalidde ku kufuna obuyigirize obwa waggulu n’okufuna omulimu ogusasula obulungi. Agamba nti: “Mpolampola nnatandika okuggya ebirowoozo byange ku biruubirirwa eby’omwoyo bye nnalina. Kyokka nnatandika okuwulira nga waliwo ekimbulako; ekintu ekikulu ennyo n’okusinga omulimu gwe nnalina. Bwe kityo, nnaddamu okussa ebirowoozo byange ku kuweereza Yakuwa.” Okuva olwo, Reylene abadde akuumira mu birowoozo bye ekisuubizo kya Yakuwa ekisangibwa mu Matayo 6:33, 34. Agamba nti: “Ndi mukakafu nti Yakuwa ajja kundabirira!” Oboolyawo, waliwo n’ab’oluganda oba bannyinaffe abalala b’omanyi mu kibiina kyo abataddewo ekyokulabirako ekirungi ng’ekyo. Ffenna twagala okukoppa ab’oluganda ne bannyinaffe abo abakoppa Kristo.—1 Kol. 11:1; 2 Bas. 3:7.\nBA ‘N’ENDOWOOZA YA KRISTO’\n15, 16. (a) Okusobola okuba n’endowooza ng’eya Kristo, kiki kye tusaanidde okukola? (b) Tuyinza tutya okumanya “endowooza ya Kristo”?\n15 Tuyinza tutya okukoppa Kristo? Mu 1 Abakkolinso 2:16 Bayibuli eyogera ku kuba ‘n’endowooza ya Kristo.’ Ate Abaruumi 15:5 watukubiriza “okuba n’endowooza Kristo Yesu gye yalina.” N’olwekyo, okusobola okukoppa Kristo, tulina okutegeera obulungi endowooza ye n’engeri ze, era ne tutambulira mu bigere bye. Ekintu Yesu ky’asinga okutwala ng’ekikulu ye nkolagana ye ne Katonda. N’olwekyo, bwe tukoppa Kristo, tuba tukoppa Yakuwa. Ekyo kiraga ensonga lwaki kikulu nnyo okuba n’endowooza ng’eya Kristo.\n16 Tuyinza tutya okumanya endowooza ya Kristo? Abayigirizwa ba Yesu baalaba ebyamagero bye yakola, baawulira ebyo bye yayigirizanga, baalaba engeri gye yakolaganangamu n’abantu ab’enjawulo, era baalaba n’engeri gye yakoleranga ku misingi gya Katonda. Baagamba nti: “Tuli bajulirwa b’ebintu byonna bye yakola.” (Bik. 10:39) Kyokka leero tetusobola kulaba Yesu. Naye Yakuwa yawandiisa ebitabo by’Enjiri ebisobola okutuyamba okutegeera obulungi Yesu. Bwe tusoma era ne tufumiitiriza ku ebyo ebiri mu Matayo, Makko, Lukka, ne Yokaana, kituyamba okumanya endowooza ya Kristo. Ekyo kituyamba ‘okutambulira mu bigere bye’ ne tusobola ‘okuba n’endowooza ng’eyiye.’—1 Peet. 2:21; 4:1.\n17. Okuba n’endowooza ng’eya Kristo kituganyula kitya?\n17 Okuba n’endowooza ya Kristo kituganyula kitya? Ng’emmere erimu ekiriisa bw’ewa omubiri gwaffe amaanyi, n’okuba n’endowooza ya Kristo kitunyweza mu by’omwoyo. Ekyo kituyamba okumanya Yesu kye yandikoze ng’ali mu mbeera gye tuba tulimu. Era ekyo kituyamba okusalawo mu ngeri eneetusobozesa okusigala n’omuntu ow’omunda omuyonjo era eneetusobozesa okusanyusa Katonda. Emiganyulo ng’egyo gisaanidde okutukubiriza ‘okwambala Mukama waffe Yesu Kristo.’—Bar. 13:14.\n18. Kiki ky’oyize mu kitundu kino?\n18 Mu kitundu kino tulabye kye kitegeeza okuba omuntu ow’eby’omwoyo. Era tulabye nti waliwo bye tusobola okuyigira ku bantu ab’eby’omwoyo. Ate era tulabye engeri okuba n’endowooza ya Kristo gye gituyamba okuba abantu ab’eby’omwoyo. Kyokka waliwo ebintu ebirala ebikwata ku kuba omuntu ow’eby’omwoyo bye tulina okumanya. Ng’ekyokulabirako, tuyinza tutya okumanya wa we tutuuse mu by’omwoyo? Biki ebirala ebisobola okutuyamba okukula mu by’omwoyo? Era okuba abantu ab’eby’omwoyo kinaakwata kitya ku ngeri gye tweyisaamu buli lunaku? Ekitundu ekiddako kijja kuddamu ebibuuzo ebyo.\nOMUNAALA GW'OMUKUUMI—OGW'OKUSOMA MU KIBIINA Febwali 2018


Bukedde Online - Gwe baali bateebereza okusenda ettaka ly'ekkanise e Mpigi ne bookya emmotoka ye bamwetondedde\nGwe baali bateebereza okusenda ettaka ly'ekkanise e Mpigi ne bookya emmotoka ye bamwetondedde\nEyatomerwa ennyumba ye atadde aba Poliisi y'ebidduka e Masaka ku nninga\nOmuwendo gw'abazaala nga tebanneetuuka e M...\nAdded 3rd April 2017\nMININSITA Amelia ayingidde mu nsonga z’abakulisitaayo abaayokya motoka y'omugagga gwe baali balumiriza okugezaako okusenda kanisa ne bamwetondera abasonyiwe.\nMinisita wabamakolero, obusuubuzi n’obweggasi era nga ye mubaka wa Mawokota North Amelia Kyambadde ayingidde mu nsonga zaabakulisitaayo b'obusumba bwe Mabuye mu gombolola ye Kiringente mu Mpigi abagambibwa okutaayiza omugagga Pascal Lutalo gwe baali balumiriza okugezaako okusenda ekkanisa yaabwe ne bamukuba emiggo gattako okumwokyera motokaye\neyekika kya subaru gye yali agiddemu.\nMu Lukiiko Amelia lwatuuzizza ku kanisa ye Mabuye nga lukubirizibwa omwawule waayo Rev Geoge William Ntambi nga lwe tabiddwako abakulira ebyokwerinda mu Mpigi Amelia avumiridde ebikolwa byokutwalira amateeka mu ngalo ebisusse mu gombolola eno kyokka naasaba bannanyini ttaka bakkaanye ne kanisa embeera edde mu nteeko.\nOlukiiko luno olwetabiddwamu n'omugagga Lutalo gwe bayokera emmotoka asoose kulaga mininsita kyapa kye eky'ettaka lye yagula nga kiraga nti ettaka lye erya yiika ebbiri ne kitundu liyita kumpi ne kkanisa kyokka nga liri ku plot nnamba ttaano ng'ate kkanisa eri ku plot ndala ekiwaliriza abakulisitaayo okumwetondera abasonyiwe kubanga baali baali balowooza agenda kusenda kanisa yaabwe.\nOlukiiko olutandise nga lwakimpowooze mu kanisa ebadde ejjudde\nabakulisitaayo be Mabuye luguddemu nnabe abakulisitaayo bwe batabuse bwe bategeezeddwa nti ettaka lyabwe okuli kanisa Alice Mutesi ne Kolin Ndugwa bannanyini ttaka lino baakatundako yiika 10 ku yiika 15 zebaaweebwa omugenzi Nduggwa.\nMutesi bw'abadde atangaaza ku ttaka eryaweebwa kanisa asoose kutegeeza nti alimanyi bulungi kubanga bbaabwe yeyaliwaayo kyokka n'atabawa kyapa kiraga bwannannyini wabula oluvannyuma bwabuuziddwa bwe lyenkana n'agamba nti tyalimanyi era tamanyi nabweryenkana ekiggye abakulisitaayo mu mbeera ne bamutabukira.\nWano Amelia alagidde omusika wa Ndugwa (Kolin Ndugwa) annyonnyole olukiiko ettaka lya kkanisa weriyitira era ne yiika zebaakatundako kyokka agenze okumaliriza okubatangaaza nga alaga yiika 10 zonna zaatundibwa dda era kino ne kinyiiza abakulisitaayo nga bagamba nti eyagula yagula mpewo kubanga bamaze emyaka egisoba mu 80 nga balikozesa.\nAmelia akakkanyiza abakulisitaayo ababadde bavudde mu mbeera nga bagezaako okulumba Mutesi ne batabanibe n'abasaba balonde olukiiko lwa bantu bataano abali ku ludda lwa nannyini ttaka ne Kanisa batuule nga naye kwali balabe engeri gye banatereezamu enso z’ettaka lya kanisa.\nAbakulisitaayio balaajanidde Amelia abayambe ku poliisi ne Lutalo\nabasusse okubakwata ekiro kyokka ku byokwokya motokaye n'asaba Lutalo ensonga azikwate mpola bazigonjoole kyokka Lutalo ye n'abategeeza nti ayagala bonna abaamukuba bavunaanibwe.\nPoliisi erinnye eggere mu lukung'aana lwa 'Togikwatako' e Mpigi\nFayinolo y'ekigwo Ggumbya eyengedde\nAbakristaayo balumirizza olukiiko lw'ekkanisa ya Namumira C/U okwekobaana n'omubuulizi ne batunda ettaka\nEno y'ekkanisa eyazimbibwa ku lwazi?\nAni nnannyini ttaka lyâ€™e Bunnamwaya eryakassa abantu abawerako?


Bukedde Online - Abooluganda bansosola olw'okuba ne siriimu\nBy'olina okukola ng'osisinkanye omuntu omu...\nOKUVIIRA ddala nga bamaze okunkakasa mu ddwaaliro nti nnina akawuka akaleeta mukenenya abooluganda bonna banzirukako.\nBwe ng’enda awaka ne nsaba ekyukunywa bakimpeera ku ccupa ate olumala okunywerako nga bagikasuka mbu tebaagala kusiigibwa kawuka kaleeta mukenenya.\nAte omusajja eyanzaalamu omwana yadduka kati ajja kiro n’ankaka omukwano.\nNze Maria Nakisitu 31, mbeera Kyabakadde mu Ggombolola y’e Kyampisi mu Disitulikiti y’e Mukono.\nMuganzi wange bwe yafa mu 2004 nnasalawo okugenda mu ddwaaliro okumanya bwe nnyimiridde ku nsonga ya siriimu.\nKino nnakikola kubanga muganzi wange ekiseera we yafiira yali akolera ku mwalo e Katosi, ate engeri gye yafaamu teyali nnambulukufu.\nBwe nnatuuka mu ddwaaliro bantegeeza nga bwe nnina akawuka akaleeta siriimu era kati nnakamala nako emyaka 10.\nAbasawo bambudaabuda ne bandagira okumira eddagala wamu n’okukomya eby’okwegatta n’abasajja.\nMu kiseera ekyo nnalina abasajja nga bana be nnali ng’anza era bwe nnakomawo okuva mu ddwaaliro buli omu ne mmutegeeza nti nnina akawuka ka siriimu, era ne mbasaba bagende beekebeze bamanye bwe bayimiridde, wabula ne bagaana.\nWe njogerera ng’abasatu ku bbo baafa, wasigaddewo omu yekka. Mu 2012 waliwo omusajja eyanzaalamu omwana wabula tayagala kumpa buyambi bwonna ate nga n’ekisinga okunkwasa ennaku kye ky’okuba ng’olumu ajja ekiro n’ankaka omukwano mu kiyumba mwe nsula.\nEbiragiro abasawo bye bampa byonna mbadde nfubye okubigoberera era nga kino kimpadde ku buwangaazi wabula obulamu obwa bulijjo bunkaluubiridde nga sirina kyakulya awamu n’abaana bankaluubiridde okubalabirira.\nMu kusooka nnali njiiya ne tubaawo naye gye buvuddeko nnalwala okugulu ne bampa ekitanda mu ddwaaliro e Naggalama. Bwe nnavaayo ne ngezaako okugenda mu b’eng’anda bampe ku buyambi wabula ne siyambibwa.\nEkibi nti bansosola era tebayagala kukozesa bintu bye nkutteko nga batya okubasiiga siriimu.\nNnasalawo okutandika okusula we nsanze okutuuka omuzirakisa bwe yannyambye n’ampa ekiyumba omwokusula wabula muno temuli luggi ng’empewo empisa bubi nnyo.\nEkyasinze okummalamu amaanyi kwe kuba ng’abaana bange tebasoma era basiiba njala okuggyako nga waliwo omuzirakisa atuwadde emmere.\nAbeng’anda abandinnyambye bansuula n’omusajja eyanzaalamu yanzirukako. Nsaba abasomi ba Bukedde abalina engeri y’okunnyamba bankubireko ku 0713938800 naye ndi bubi.\nAbooluganda bansosola olw’okuba ne siriimu\nOmuwala bamuttidde mu ssabo e Matugga


Bukedde Online - Kozesa ekiseera kya kalantiini okwekubamu ttooci\nAbatuuze batabukidde abayoola kasasiro\nOmukinjagi ayagala kusisinkana Katikkiro amunnyonnyole ku bulwadde...\nKozesa ekiseera kya kalantiini okwekubamu ttooci\nAbakungu 4 kkooti ebasindise ku alimanda lwa kudimuula miwendo kwe baagulira emmere ey'okugabira abantu\nPoliisi ekutte ababadde batambuza enjaga\nBano baabadde bazannyamu mu maka gaabwe. Mufuneeyo obudde muzannyemu ng’abaagalana.\n"MU kiseera kino buli omu alina ky'azudde ku munne ne tumanya nti teri bufumbo butalina bunafu. Era tutera okuzannyamu nga mu mbeera eno mwe tuzuulidde nti waliwo ebigambo omu ku ffe ky'abadde akubawo munne n'anyiiga kyokka ng'oluusi kuba kusaaga naye omuntu n'akitwala ng'ekyamaanyi. Kino kitulaze nti oluusi enjogera yaffe teba nnungi.\nEkirala tuzudde nti tulina obunafu bw'okwenyiiza nga tetuyingiza ssente era kino nakyo kati tukirabye engeri gye tujja okwegumiikirizaamu naddala nga twesabira n'okuyambagana mu maka.\nEra tusuubira nti kalantiini w'enaggweerako tujja kuba twongedde okwezuula," Bwatyo Ann Taylor owa Bukedde ttivvi bw'anyumya ku ngeri gye baganyuddwa mu kalantiini okwezuulaBULI muntu alina obunafu lwakuba bangi balemererwa okubumanya olw'obutafuna budde bwefumiitiriza, n'okuzza emabega akatambi okumanya awava obuzibu. Buli lw'otofaayo kumanya buzibu bwo n'okubusalira amagezi, ekivaamu oluusi kwe kuteeka omusango ku balala.\nAte bwe kituuka ku baagalana oba abafumbo kiyitirira. Omu bw'atamanya bunafu bwe ekizibu n'akiteeka ku munne oluusi ebivaamu tebiba birungi. Edith Mukisa omukugu mu kubudaabuda abaagalana n'okubabuulirira agamba nti kizibu omuntu okutuula wansi n'alowooza ku bibi ebimuliko ebiva ku bunafu bwe era bangi tebakikkiriza nti balina obunafu.\nMukisa agamba nti ekiseera kino ng'abantu bali waka omwami oba omukyala mukisa gwa maanyi gwe balina okukozesa okwezuula obunafu bwabwe ne bezza buggya nga bayita mu ngeri ez'enjawulo. 1 Tunula mu birungi ebikuliko mu kiseera kino.\nAbaagalana bangi mu kiseera kino abafuba okukolera abaagalwa baabwe ebirungi kubanga weebali. Okugeza abasajja bagula ebyokulya awaka, era abasinga awaka basiibawo, omukyala emmere agijjulira mu budde era bangi bali mu ssanyu.\nNoolwekyo, kyandibadde kyamakulu ggwe omusajja oba omukyala okusinziira ku birungi ebyo by'olaba ebireeseewo essanyu mu maka gammwe n'ozuula obunafu bwo we bubadde.\nOkugeza bw'oba ekyemisana mubadde mwamanyiira kukirya ku ssaawa 10:00, kye kiseera okyusize ddala okitegeke nga bukyali, abantu bo bakiriire mu budde obutuufu.\n2 Emize gy'obadde weewaaniramu kye kiseera weefumiitirize oba nga ddala gikuyamba. Okugeza waliwo omuntu nga muyombi era nga n'abamu beemanyi ne batuuka n'okwewaana nga bwe bali abayombi.\nKino kye kiseera weebuuze nti ssinga ne munnange naye muyombi olwo amaka gandibaddemu essanyu?\nAbasajja abamubabadde baakimanyiira ng'ebirungi babiriira mu kibuga, kati kirowoozeeko nti mu kiseera kino ky'oli awaka ssinga naawe banaakulyako ebirungi kiyinza okukusanyusa?\nBwe kiba nga ddala naawe tekiyinza kukusanyusa, manya nti awo obaddewo n'obunafu bw'okwerowoozaako wekka, era kye kiseera wezze obuggya ne banno b'oleka awaka obalowoozeeko bw'oba olina ebirungi by'ogenda okulya, omanye nti nabo babyetaaga, era bwe kiba kisoboka ogule waakiri muliire wamu nga ffamire.\n3Tunuulira omuwendo gwo eri banno mu kiseera kino.\nAbasajja bangi babadde baakyayibwa awaka naye ng'obuzibu buva ku bunafu bwabwe olw'okubanga tebalina muwendo gwe bagatta oba gwebalina eri ffamire zaabwe.\nKyokka kati abamu balaba awaka embeera yakyuseemu, baagalwa olw'okuba nti kati balina omuwendo gwe bagatta ku ffamire zaabwe, okugeza eby'awaka babigula era n'awaka ababeerawo.\nNoolwekyo omusajja bw'onootunuulira eby'amakulu by'okola kati by'obadde tokola ebyaleetedde embeera okukyuka kitegeeza nti ogenda kumanya obunafu bwo we bubadde.\n4 Kebeera mu byali ebiruubirirwa byo mu mukwano.\nAbaagalana bangi bwe baba batandika omukwano balina ebintu bye batera okuteekawo, okugeza muyinza okuba nga mwagamba nti mu myaka etaano mulina okuba nga muvudde mu muzigo kyokka kati muli mu myaka mwenda temunnaba wadde okusima omusingi.\nSsinga omusajja otuula wansi mu kiseera kino, ojja kwebuuza ddi lwe wasemba okwebuuza ku mukyalawo n'otandika okwebuuza ku mikwano gyo, so nga gino ebiseera ebisinga gyakuwanga amagezi ga kwewaamu.\nOjja kwesanga nti obunafu bwo buli ku kuwuliriza mikwano gyo egikuwabya olwo n'olemwa okwebuuza ku mukyala wo, so ng'osanga yandibadde alina engeri gy'akuwabulamu maaso.\n5 Tuula wansi olowooze ku bibadde bitagenda bulungi. Omusajja oba omukyala ojjukira ekiseera lwe mwayomba ennyo n'otuuka n'okuggyirayo munno ejjambiya omuteme? Oba lwe walowooza okumuyiira amazzi agookya? Sooka amanye kiki ekyagenda obubi.\nYali ngeri gye waddamu omwagalwa wo, oba ggwe omusajja obuzibu bwava ku budde bwe wakomawo obwali obw'ekikeerezi?\nBw'onoomanya ekizibu ekyaliwo, lwe byagenda obubi kitegeeza ogenda kumanya obunafu bwo we busibuka. 6 Sooka okomye okunenya abalala. Okuggyako ng'okkirizza okukomya okunenya balala mu buli ekiguddewo, tosobola kumanya buzibu bwo obukuliko.\nNoolwekyo mu kiseera kino mukyalawo ng'akugololera essaati weebuuze luli lwaki yali tagigolola. Kiyinza okuba nga wali toyagala kusasula masannyalaze naye kati ogasasula kuba wooli awaka n'omukyala afuna amaanyi agakugololera.\n7 Tunuulira omutendera gw'oliko mu kiseera kino. Abakyala bangi bandibadde baakubwa dda embaga kyokka nga baakoma ku kwanjula ne batandika okweyisa nga bwe baagala ekyamalamu abasajja baabwe amaanyi. Kati mu kiseera kino omukyala waayo obuddeolabe eddaala ly'oliko lye wandibaddeko.\nBweriba siryeryo lwaki bwekiri?\nOyinza okuba nga ggwe omukyala obadde osaba ez'enviiri buli mwezi nga tolibuuzaako musajja nti owaaye lwaki tetugulaayo akataka mu kyalo mwe mwandibadde muggya emmere essaawa eno. Bweguba bwegutyo manya nti ggwe obunafu bwo buli mu kwejalabya era y'ensonga lwaki n'omusajja abadde takyakutwala nga kikulu.\n8 Okwerowoozaako kikulu. Abaagalana bangi babadde bakola ebintu naye nga tebasooka kwerowoozaako nga bo wabula bali ku kyabo be babeeramu.\nOli n'afuna omukyala owookubiri olw'okuba banne b'abeeramu be bamuwaze kyokka n'ateerowoozaako ekinaabeerawo ne mukyalawe ow'awaka ngabamuwaga tebaliyo. Kati mu kiseera kino buli muntu ali ku lulwe. Kitegeeza nti olina kwerowoozaako n'ozuula obunafu bw'obadde nabwo ng'okola kusanyusa balala.\n9 Tunula mu bintu eby'enkizo mu bulamu bwo. Buli muntu abadde ne by'atwala ng'ebyenkizo mu bulamu bwe naye mu kiseera kino weebuuze nti emmotoka gy'obadde oyiwako ssente nga mukyalawo enviiri zimukaddiyidde ku mutwe ekugasa ki? Omukyala weebuuze emikwano gy'obadde otwala ng'ekikulu ng'omwami wo tokyamuwuliriza weegiri mu kiseera kino?.\nKitegeeza nti ogenda kusobola okuzuula obunafu bwo olabe nga by'obadde osoosa ku mwanjo bibadde byabulimba kubanga kati byonna tebiriiwo ate abo b'obadde ogalabanja be baliwo.\n10 Lowooza ku byakutwaliranga obudde.\nAbakazi bangi obudde obusinga baabeeranga mu bbaala nga ne ssente ze yandibadde agulamu ekintu awaka ziggweera mu mwenge. Abasajja bo abamu baabeeranga mu bibanda bya zzaala kati byonna biggale.\nKye kiseera omwami oba omukyala okwekenneenya kiki ekibadde kikutwalira obudde oba kirina kye kikutaasizza mu kiseera kino ekya kalantiini. Bw'okizuula nti ebibadde bikutwalira obudde mu kiseera kino tebikugasa, kirungi otandike okusala amagezi ku ngeri gy'ogenda okubyewalamu nga kalantiini awedde\nPaalamenti egobye ekiteeso kya Ssekitooleko eky'okuggya ekkomo ku myaka gy'abalamuzi\nOmulimu gw'okuvuba abantu gwaffe ffenna\nAbasumba beesimbye mu Pr. Bugembe, Babirye ne Samalie Matovu\nOmukinjagi ayagala kusisink...\nOMUKINJAGI ayagala kusisinkana minisita w'ennono n'obuwangwa e Mmengo ne Katikkiro Charles Peter Mayiga ababuulire ...


Bukedde Online - Ekiyondo kikkakkanya enkaka\nEkiyondo kikkakkanya enkaka\nOmusuubuzi w'omu Kikuubo amenye likodi ng'ayanjulwa\nKiki ekimenye Maama Summa entegetege?\nEKIYONDO erinnya erya saayansi kiyitibwa ‘Kalanchoe pinnata Lam’ kigwa mu famire y’ebimera ebigumira ekyeya oba eddungu ebiyitibwa Crassulaceae. Kirina amannya amalala mu nnimi endala, mu Luswayiri bakiyita Kinetenete, mu Lungereza kiyitibwa amannya gano Air plant, Cathedral Bells, Miracle leaf\nBya DR. GRACE NAMBATYA KYEYUNE\nEKIYONDO erinnya erya saayansi kiyitibwa ‘Kalanchoe pinnata Lam’ kigwa mu famire y’ebimera ebigumira ekyeya oba eddungu ebiyitibwa Crassulaceae. Kirina amannya amalala mu nnimi endala, mu Luswayiri bakiyita Kinetenete, mu Lungereza kiyitibwa amannya gano Air plant, Cathedral Bells, Miracle leaf, Life plant.\nEbirungo ebiri mu kiyondo\nEkiyondo kirimu ebirungo bingi ebiyamba omubiri naddala nga bikola nga eddagala. Ebimu ku birungo bino mulimu\nIsocitric acid ne citric acid, ono yeekusaako vitamiini C asangibwa mu bibala.\nOkufuna ebirungo bino onoga ebikoola by’ekiyondo n’obiteekamu amazzi n’ofumba oluvannyuma onywa n’ofuna ebirungo bino.\nEkiyondo kirimu ekirungo bufadienolides, kino kirina amaanyi agasobola okuziyiza n’okutta obutoffaali bw’omubiri obwandivuddemu kkansa. Kkansa ava ku kamu ku butoffaali bw’omubiri okwezaala mu bwangu ennyo ate nga tekasirisaamu. Obutoffaali bwe buwera bukola ekizimba buno bwe busensera ebitundu ebibuliraanye, n’okusaasaana mu bitundu ebirala nga buyita mu nsanjabavu oba mu musaayi.\n1 Ebikoola bikozesebwa okuvumula awaba wayidde omuliro ate era ne mu kujjanjaba ebiwundu ebireetebwa okwokebwa kw’amafuta oba amazzi.\n2 Ebikoola by’ekiyondo bw’obibugumyako n’oyokyayokya awabeera ekizimba ku mubiri kitoowolokoka. Ate mu ngeri y’emu omuntu aba afunye entunuka afuna ekiyondo n’akivumbika mu vvu eryokya olwo n’ayokya awali entunuka n’ebula. Ate oluusi eyengera mangu n’evaamu amasira omuntu n’awona obulumi.\n3 Emirandira gy’ekiyondo gikozesebwa okutta enjoka. Ofuna emirandira gy’ekiyondo n’ofumba bwe kiwola ng’onywa. Osobola n’okugikaza n’ofunamu ensaano n’ossa ku caayi, enjoka ziwona.\n4 Ekiyondo kikozesebwa mu kujjanjaba endwadde ezeekuusa ku binywa n’amagumba ng’okunuuka, okumenyeka amagumba, okuzimba. Ofuna ekiyondo n’okibugumyako ne kivaamu amazzi n’osiiga nga bw’oyunga awaluma.\n5 Ebikoola by’ekiyondo bikozesebwa mu kujjanjaba obuyinja obuzibikira enseke z’ensigo. Kyoza enseke bw’onywa amazzi gaakyo.\n6 Alina enkaka bw’akozesa ekikoola ky’ekiyondo obulwadde bukkakkana ne butoowolokoka.\n7 Ekiyondo era kiyamba mu kujjanjaba puleesa eri waggulu. Ofumba ebikoola n’onywa.\n8 Omuntu afuka omusulo ogwokya, oba ogusiiwa, ogweyawulamu n’ogwo ogufuluma nga mungi lumu. Ekizibu kino kiva ku nseke ezifulumya omusulo era ekiyondo kikitereeza. Funa ekiyondo okifumbe onywe. Ku Nahecco e Wandegeya waliyo ensaano yaakyo.\n9 Abalina enkalamata etewona, yokya ku bikoola by’ekiyondo ogaaye omire amazzi agavaamu.\n10 Ottuzi otuva mu bikoola ebibabuddwaako tukozesebwa okujjanjaba amabwa mu matu.\n11 Ebikoola nga bigattiddwaamu kaamulali bikozesebwa mu kujjanjaba ebizimba.\nMukole okunoonyereza ku bizibu byâ€™abantu\nObukaba bwâ€™oku ssimu


Bukedde Online - Arinaitwe eyatuga omulamuzi asimattuse akalabba\nArinaitwe eyatuga omulamuzi asimattuse akalabba\nBeemulugunyizza ku kkampuni ekola eddagala lya siriimu: Liri ku buseere\nRICHARD Arinaitwe omuvubuka ajjukirwa ennyo kumpi buli muntu olw’okugwa omulamuzi Elizabeth Jane Alividza mu bulago (mu 1998) ng’amuwozesa ku ngeri gye yattamu omuntu, asimattuse akalabba!\nBya Alice Namutebi.\nArinaitwe abadde yaakamala e Luzira emyaka 15 ng’alinze okuttibwa olw’okutta omuwala Omuzungu Cecilia Marie Goetz mu wooteeri ya Equatoria mu Kampala nga July 28, 1998 kkooti emukendeereza ku kibonerezo nga kati waakumala obulamu bwonna mu kkomera e Luzira.\nOmulamuzi Joseph Mulangira owa kkooti e nkulu e Kampala agambye nti okusinziira ku nneeyisa ye tasobola kumuta kwetaaya mu bantu nga munnamateeka we bwe yali amusabye era mu kifo ky'ekibonerezo ky'okuwanikibwa ku kalabba n'amubeerera waakisa n'amusiba mayisa.\nMulangira yagambye nti okusinziira engeri abaserikale b'amakomera gye babadde bakuumamu Arinaitwe nga ne bw'aba ayingidde mu kaguli bakeetoloola, kiraga nti wattabu era atabonerera!\nOmulamuzi era yagambye nti n'engeri gye yabuukira omulamuzi Elizabeth Jane Alividza mu bulago n'agezaako okumutuga, nako kabonereo ka maanyi akalaga emsiiwuufu n'obutamenyeka olw'ebyo bye yakola era singa amuta, bubeera butenkanya obuwedde emirimu eri ab'enganda z'oyo gwe yatta bw'atyo n'alagira azzibweyo mu kkomera e Luzira okutuusa lw'alifa.\nOmulamuzi era alabudde abakulu mu kkomera nti ekibonerezo ky'awadde Arinaitwe tebalina kukisalako wadde okumuta nga beekwasa nti abadde n'empisa ennungi.\nArinaitwe olwawulidde ensala y'omulamuzi, yavudde bulungi mu kagulu n'atuula ku ntebe n'asalako.\nArinaitwe yasingisibwa omusango gw'okutta Omuzungu Cecilia Marie Goetz bwe yamusanga mu woteeri ya Equatoria mweyali asuula, n'amusogga ebiso n'afiirawo mu mwaka gwa 1998 era kkooti mu mwaka gwa 2003 n'eragira awanikibwe ku kalaba.\nEbirala ku Arinaitwe.....\nArinaitwe eyatuga omulamuzi yandisimattuka akalabba leero\nPoliisi eyodde baddereeva abatamiivu\n'Akatimba kongedde okugaziya enfuna yaffe mu bulunzi'\nFUFA eyongezza aba Cranes akasiimo\nBy'olina okukola okweyagalira mu nnyumba entono


Abataka ba Budiope East olwamaze okumwaniriza, Olwomukaaga n'alumalako ng'ataalaga ebyalo okuggumiza omulamwa gwe ogw'okulondoola abaana abalina ebitone naddala mu mupiira.\nMu byalo bye yalambudde mwabaddemu; Gwaase, Ngandho, Kitukiro, Bumogoli ne Irundu, n'akubiriza abazadde obutagaana baana kwenygira mu mizannyo naddala gye balinamu ttalanta, kubanga gisobola okubagasa mu biseera eby'omu maaso.\n"Omwana ky'atandika nakyo ky'akula nakyo. Mubaleke boolese ttalanta ezijja okuvaamu ebirungi mu maaso, nammwe abazadde mufunemu," Magogo bwe yagambye, n'akubiriza n'abavubuka okwenyigira mu mirimu egivaamu ensimbi mu kifo ky'okwenyigira mu ludo n'amatatu.\nEkibonerezo kya Ying. Magogo kyatandise nga October 10, nga kitwaliramu n'okuwa engassi ya doola 10,000 (37,000,000/-) z'alina okusasula mu nnaku 30.\nOmubaka Allan Ssewanyana (Makindye West), ye yatwala Magogo mu FIFA, ng'amulanga kutunda tikiti za World Cup mu ngeri y'amagendo, sso nga yalina kuziguza Bannayuganda ku nsimbi ensaamusaamu, basobole okunyumirwa empaka zino ezaali mu Brazil mu 2014.\nOkwekalakaasa ku paaka yaadi: Lukwago ne Munyagwa babatutte entyagi


NKUZE, era nsajjakudde. Abampitanga akapapula kati bampita lupapula, ndi muwabuzi, n’abaana nzadde. Laba bwe nsajjakudde!\nNze Bukedde, olupapula lwo oluganzi, olupapula olwesigika nga lwa mulembe. Leero mpezezza emyaka 25 nga nkola n’amaanyi okusobola okumanyisa, okusomesa n’okusanyusa ggwe omusomi wange omulungi.\nOkusula nga ntunula n’okukakasa nga nkumanyisa buli ekigenda mu maaso mu ggwanga, mu butuufu bwakyo awatali kyekuubira kye kimu ku bintu bye nkoze n’obwagazi, obunyiikivu wamu n’obukugu okumala emyaka gino 25.\nBw’ondaba kati nga ntambuza amaanyi ag’ekivubuka tolowooza nti, nakulira munda mu lubuto. Nedda, nange naliko omuto ne bandera, ne njavula ne ntambula okutuusa kati w’ondabira mu maanyi ag’ekivubuka.\nOkufaanana n’omwana yenna azaalibwa, amakuuli, enkonge n’ebisirikko bye mpiseemu okutuuka wano bisinga n’obugulu bw’eggongolo obungi naye kirungi naawe okubimanya naddala nga naawe olina omwana (soma bizinensi) gw’oyagala okuzaala.\nKye nkakasa kiri nti, newankubadde nga si nze lupapula olusinga obukulu wano mu ggwanga, olugendo lwange olujjudde okusoomooza, essuubi n’obumalirivu naawe lwandikuyamba okusenvula okuva w’oli olw’ebyokuyiga ebirulimu.\nTutandike? Tetunnatuusa…Tutandike?...Tulindeko… Naye olupapula lw’olulimi Oluganda lunaakola? Kale katugezeeko….\nOlwo nno lwe lwali oluyimba olujjudde ebibuuzo n’okubuusabuusa okuviira ddala mu 1989 okutuuka mu 1994 nga bazadde bange bakyatetenkanya.\nEky’okubeera nga kati nze lupapula olusinga okutunda mu ggwanga nga ntunda kkopi eziwerera ddala 34,913 buli lunaku oluusi n’okusukkamu, tekitegeeza nti nkituuseeko lwa kubiibiitibwa. Nedda, kubadde kutoba!\nNga mukulu waffe 'New Vision' amaze okuzaalibwa nga n’ebibala by’obuwanguzi bwe bimaze okusensera eggwanga, muzadde waffe, akakiiko akali kaddukanya New Vision Printing and Publishing Corporation kaatuula ne kateesa ku ky’okuteekawo empapula eziri mu nnimi ennansi.\nKino kyali kirowoozo ky’omu ku bakadde baffe, James Tumusiime eyali amyuka akulira olupapula lwa 'New Vision' mu kiseera ekyo. Kyokka wadde bazadde baffe amaka gaabwe gaali kuno, okunzaala tekwabajjira mangu kubanga bangi baalinamu okubuusabuusa.\nNaye ekiseera kyatuuka, ne basalawo. Kino nno, n’okutuusa kati muzadde waffe Tumusiime bw’abeera anjogerako, andaba nga ekimu ku birooto bye ebyatuukirira.\nAnti wulira bw’agamba: “Bukedde kyali nga ekirooto ekyali ewala ennyo. Nateesa wabeerewo empapula ez’ennimi ennansi nga mmaze okukizuula nti abantu bangi baali bayaayaanira okumanya kyokka ng’olupapula ffe lwe twalina nga kkampuni lwali mu Lungereza, olulimi abantu abasinga lwe baali batamanyi nnyo mu kiseera ekyo.\nEkiteeso kino nakireeta mu mwaka 1989 era nga twatandika n’olupapula lwa Orumuri mu 1989 eri abo aboogera Orunyakitara mu bugwanjuba bwa Uganda, Etop lw’Abateeso nalwo lwatandikibwa mu 1990 olwo Rupiny n’atandikibwa mu 1993 mu lulimi Oluluwo.\nOlupapula lw’olulimi Oluganda nalwo lwali lumu ku ze nali ntadde mu kiteeso kyange okuviira ddala ku ntandikwa wadde ng’ate telwatandikirawo.\nEmpapula z’ennimi ennansi ezaali zitandikiddwa zali zifuluma omulundi gumu mu wiiki era nga za miko ena.\nWano abakulu we baasinzira okusalawo nti olupapula lw’olulimi Oluganda, ka luweebwe obudde obumala mu kuluteekateeka lusobole okufaananako New Vision eyali afuluma buli lunaku ate nga muzito", Tumusiime bw’anyumya ku mazaalibwa gange.\nWabula, mu kunoonyereza ku buzaale bwange, era nakizuula nti, okwagala okukola olupapula olunene si ye yali ensonga yokka wabula nti, bazadde bange abamu baalina okutya nti oboolyawo sibeere wa njawulo ku mpapula endala ez’olulimi Oluganda ezaaliwo mu kiseera ekyo.\nEndowooza eno, ne mu maka gye nzaalibwa yaliyo nga beebuuza oba naasobola okwetantala engabo (Ngabo) eyaliwo mu kiseera ekyo ne ngiyitako okulondoola ensonga za Buganda awatali kyekubiira ate ng’obubaka mbuweereza mu lulimi Oluganda.\nNze nno, nali wa njawulo. EraTumusiime yalina okukkiriza nti nsobola okuba ow’enjawulo. Ne bw’ontunuulira olwaleero ondaba nga ndi wa njawulo nnyo.\nNg’erinnya lifuniddwa, ate kyazuulibwa nga nga waliwo eyali yalituumwako kyokka nga mu kiseera ekyo yali takyalikozesa, baamusasula erinnya n’alimpa. Bwentyo bwe nneewangulira erinnya lino egganzi lye mpitibwa leero.\nBazadde bange baalabawo obwetaavu bw’okufuna abantu ab’enjawulo abanaayamba mu kuzaalibwa kwange nveemu omuntu ow’obuvunaanyizibwa gwe weenyumirizaamu leero.\nBwe batyo, balonda ttiimu ey’abantu 9 bakole ku kuzaalibwa kwange. Yali ekulirwa Mw. Maurice Ssekawungu nga ye mukuhhaanya n’amyukibwa George Kawule (ono mu kiseera kye kimu nga y’avunaanyizibwa ku mawulire agafuluma).\nABATANDISI abalala abaali ku ttiimu eno kwaliko; abawandiisi 3; Geoffrey Kulubya (ng’ono yali muwandiisi wa byamizannyo), Ahmed Kateregga Musaazi ne Teddy Busuulwa Babirye nga bombi baali bawandiisi ba mawulire.\nAbalala 5 baali bavvuunuzi n’abasunsuzi nga kuno kwaliko; Margaret Nankinga, Paul Kaddu, Andrew Kirabira, Mulumba Matia Ssebuttemba ne Andrew Kaggwa.\nBano bonna baali bayivu era okusinziira ku ‘muzaalisa wange’ Geoffrey Kulubya akulira empapula z’ennimi ennansi , kino kyampa omusingi omuggumivu okuviira ddala ku ntandikwa.\nWuuno wulira by’ayogera ku kuzaalibwa kwange: “Olupapula lw’amawulire lwetaaga ssente. Abaalutandika baasooka kulowooza ku nkola enzibu ennyo era ng’abasunsuzi basooka kubakozesa nga bavvuunula amawulire agali mu Lungereza.\nKino kyawa nnyo Bukedde enkizo kubanga mu kiseera kye kimu baali bafuna okubangulwa mu mawulire. Bukedde yazimbibwa ku basajja n’abakazi nga bonna bayigirize era, olw’okuba nti, omuntu omuyigirize tomala gamuwugula eyo ebadde mpagi luwaga mu lugendo lwaffe", Kulubya.\nNti, omulimu omukulu gwe baakolanga, gwa kunoonyereza mu bantu ku kye bandyagadde okulaba (okusoma) ku mwana Bukedde n’okukuhhaanya ebirowoozo eby’enjawulo. Kuno baagattako okuwandiika emboozi mu lupapula lwa New Vision ng’emu ku ngeri y’okubateekerateekera eddimu ly’okuleeta ku nsi omwana Bukedde.\nHerbert Lumansi avunaanyizibwa ku bifananyi ebifulumira mu katabo ka Bukedde kati era nga y’omu ku bawandiisi abaasookera ddala anyumya nti omulimu guno gwagenda bukwakku:\n“Ng’oggyeeko wano mu kibuga wakati, Masaka kye kitundu ky’eggwanga ekirala omwana Bukedde gye yayanirizibwa ennyo. Mu mwaka gwa 1994, eyali mukama wange yansindika e Masaka era nateekebwa ku ttiimu eyatalaaganga ebitundu bya Buganda ebitali bimu.\nTwagenda tusomesa abantu ebikwata ku mwana Bukedde ebimulimu n’engeri gy’awandiikibwamu. Okwo twagattako okuzimba enkolagana n’abakulembeze b’ebitundu ekintu ekyatuyamba okutandika n’omusingi omugumu mu kisaawe ky’amawulire.\nMu kutambula kuno, amawulire ge twafunangayo gaafulumiranga mu lupapula lw’okugezesa olwafulumizibwanga buli lunaku naye nga terutundibwa. Bwe tutyo, tugenda okuggya omwana Bukedde mu leeba, nga tumaze okuteekateeka ettu lyaffe bulungi n’okwekakasa nti abanaamulabako bajja kumwagalirawo", Herbert Lumansi bw'ayongerako.\nNga abatalaaga ebitundu by’eggwanga ebitali bimu batalaaga, abalala baasigalanga mu nju nga bagiteekateeka. Mu ngeri eno, okumala wiiki nnamba okuva nga August 19, 1994, nga ttiimu eno yeegeza mu kunzaala (baafulumyanga olupapula buli lunaku naye nga terutundibwa era nga terufuluma bweru wa kkampuni okutuukira ddala nga August 25,1994 okufulumya kkopi ezitali za kutunda lwe kwayimirizibwa.\nMwalingamu amawulire aga wano ageebweru, ebyemizannyo n’ebbaluwa z’abasomi ezaali ziweerezebwa ku kasanduuko nnamba 9815 era nga kaali ka miko 12 be ddu.\nNategekebwa, nayooyootebwa, n’akazigo ne nsiigibwa era ku makya ga Mmande nga August 29, 1994 ne ntonnya mu ggwanga lyonna anti nga ku nze kw’okuba amaaso n’emiko 16 be ddu!\nNNYANJULIBWA ERI EGGWANGA N’ENSI YONNA\n“Olupapula lw’Oluganda olusinga okusomebwa” Bino bye bigambo bye bannyanjuza mu bantu nga nnaakazaalibwa! Kino kye kiruubirirwa kye nzize nnwana okutuukako nga leero we mpeereza emyaka 25 nga nze lupapula lw’amawulire olusinga okusomebwa mu Uganda.\nEngeri gye baali bateeseteese abantu, bangi baali bannindiridde. Erinnya bampa lya “Bukedde” era nange natandikirawo n’amaanyi okuzuukusa eggwanga nti wattu BUKEDDE.\nLyali ssanyu jjereere era naganja nnyo n’eri Bannayuganda Abaganda n’abataali. Ku nnusu 400/- zokka walina omukisa okunneetwalira ewuwo.\nMuzadde wange, Tumusiime eyali awomye omutwe mu kulaba nga nzaalibwa yalambika nga bwe nali nzize okugatta ebikonge ekintu ekyampa enkizo n’obuganzi okwetooloola eggwanga.


Ab'amagye e Kiwanga balabuddwa obutaddamu kukola bikwekweto nga tebakulembeddwaamu poliisi\nAb'amagye abateekebwa ku kyalo ky'e Kiwanga balabuddwa obutaddamu kukola bikwekweto nga tebakulembeddwaamu poliisi. Balabuddwa okutereeza enkolagana yaabwe n'abakulembeze b'ebitundu n'abatuuze be baasanga ku kyalo.\nADUUMIRA poliisi ya Kampala n'emiriraano, Michael Musani yayisizza ebiragiro ebikakali eri ab'amagye abaatekebwa ku kyalo ky'e Kiwanga mu munisipaali y'e Mukono obuttaddamu kukola bikwekweto nga tebakulembeddwaAmu poliisi, n'okukomya okugenda mu bifo ebisanyukirwamu mu byambalo byabwe.\nOkubatabukira yabadde agenze kusisinkana abakulembeze n'abatuuze b'okukyalo kino mu lukiiko lw'ebyokwerinda olwabadde lutegekeddwa okutema empenda ku bwe bayinza okunyweza eby'okwerinda ku kyalo kino n'okuzza obuggya enkolagana wakati waabwe, n'ab'ebyokwerinda okuli ab'amagye ne poliisi okumanya obuvunaanyizibwa bwabwe.\nMusani yagambye nti, okusinziira ku alipoota gy'azze afuna okuva mu byalo awaatekebwa ab'amagye, eraga nga bwe watali nkolagana nnungi wakati wa poliisi n'abamagye ekigootaanyizza embeera y'ebyokwerinda okudda mu nteeko nga kati buli omu akola nga bw'aba ayagadde ekitali kirungi,nga n'ebikolebwa byonna byonoona erinnya lyabwe eri abantu.\nYanenyezza akulira poliisi y'omu kitundu kino, Joshua Isaabirye olw'okukkirizanga ab'amagye okukwasaganya emirimu egyandibadde gikolebwa poliisi ekivaako oluusi okukola ensobi n'amusaba okufuba okulaba nga batereeza enkolagana wakati waabwe nga bw'analemererwa,waakubaggyawo aleete abanaasobola okukola.\nSsentebe w'ekyalo kino, Richard Lugoloobi yasuubizza okukolaganira awamu n'abebyokwerinda okumalawo obukuubagano wakati waabwe n'abatuuze b'okukyalo kino wabula n'asaba abatuuze okukwatira awamu okulaba nga bamalawo obumenyi bw'amateeka obweyongera buli olukya ku kyalo kyabwe.\n"Nsaba buli muntu okubeera mbega wa munne tusobole okumalawo obuzzi bw'emisango naddala obubbi mu kitundu kyaffe. Mutukozese ng' abakulembeze nga mutuloopera buli gwe mubeera mwekengedde olwo lwe tunaasobola okumalawo embeera eno.


Bukedde Online - Abawala b’e Nansana 2 baﬁ iridde ku kyeyo\nAbawala b’e Nansana 2 baﬁ iridde ku kyeyo\nAbantu beemulugunya ku bukambwe UMEME bw’ekozesa...\nJUSTINE Namigadde 32 yalekawo abaana be n’agenda mu ggwanga lya Saudi Arabia okukola emirimu gya waka ng’asuubira nti waakudda babeere mu bulamu obweyagaza wabula kino tekyasobose.\nJackie Nambaasa eyafi iridde ku kyeyo mu Jordan. Ku ddyo, ye Namigadde eyafi iridde e Saudi Arabia ng’asitudde omwana we.\nYatwalibwa kkampuni ya Alasker International Ltd esangibwa e Kabuusu nga October 18, 2018. Kontulakiti ye ebadde eggwaako mu October omwaka guno, olwo akomewo mu Uganda alabirire abaana be.\nBabadde bamusasula emitwalo 90 buli mwezi. Yafudde mu December w’omwaka oguwedde wabula nga bazadde be amawulire g’okufa baagategedde wiiki ewedde.\nBazadde ba Namigadde okuva lwe baafuna amawulire g’okufa kwa muwala waabwe baawakanya ebigambibwa nti yafudde mutima kuba aludde ng’abakubira ng’abategeeza nti abadde atulugunyizibwa mu maka gye yatwalibwa okukola.\nNNYINA WA NAMIGADDE ANNYONNYOLA:\nJulia Najjumba nnyina wa Namigadde yategeezezza Bukedde nti muwala we yatwalibwa kukola mirimu gya waka era mu kusooka yakola bulungi nga tewali buzibu bw’afuna era ng’abasuubiza nga bwajja okudda abalabirire.\nEkiseera kyatuuka Namigadde n’atandika okutulugunyizibwa nga n’emirimu gye baamugamba okukola gyeyongeddeko obungi.\nYakubira kkampuni eyamutwala wabula bano ne batafaayo kulondoola nsonga eno. “Mu July wa 2019 Namigadde yasasulwa omusaala gwe wabula olw’okuba yali atulugunyizibwa yasalawo okuddukira ku poliisi\nn’abayitiramu ensonga ze. Baayita mukama we n’abakulu ba kkampuni okusalira ensonga amagezi era kkampuni n’etegeeza nti kabamukyusize ennyumba endala gy’akolera.” Najjuma bw’ayongerako.\nYategeezezza nti baasaba Namigadde adde eka aggyeyo ebintu bye olwo adde ku ofﬁ isi ya Alasker emutwale ku mulimu omulala.\nMukama we (Namigadde) ye yamuzza awaka wabula mu kifo ky’okumuwa ebintu bye ate baamuggalira mu kisenge ne bamukuba bubi nnyo n’essimu gye yalina ne bagimuggyako ne bamutegeeza nti bw’aba waakuwuliziganya n’abantu be mu Uganda alina kukozesa ssimu za waka.\nNajjuma agamba nti yatuuka ekiseera n’atwalibwa mu maka amalala mu August w’omwaka oguwedde wabula nga neeno yafunirayo obuzibu era embeera yasajjuka mu December bwe yabategeeza nti akola essaawa 24 nga kwe batadde okumutulugunya ekisusse.\nYASEMBA OKWOGERA NABO MU DECEMBER\nNnazaala wa Namigadde nga ye Harriet Nagawa yategeezezza nti Namigadde yamukubira nga December 13, 2019 n’amutegeeza nti alina obulumi obw’amaanyi ennyo era tamanyi oba anaamalako kontulakiti.\nBwe yavaako tebaddamu kumuwuliza nga ne bwe bakuba ku ssimu ya mukama we tewali agikwata. Nagawa yategeezezza nti nga January 17, 2020, yafunye essimu okuva ku kkampuni ya Alasker ng’emusaba okugendayo babeeko bye boogeramu.\nYatuuseeyo nga bamutegeeza nga Namigadde bwe yafudde omutima nga nabo amawulire baagafunye okuva\nNamigadde gy’abadde akolera. “Nnawulidde nga mpunze oluvannyuma lw’okuwulira okufa kwa muwala wange, Namigadde. Ekimazeemu amaanyi nti yafudde mutima ekintu kye sikkiriziganya nakyo kuba aludde ng’atugamba nti bamutulugunya.” Nagawa bwe yayongeddeko.\nABA ALASKER BATANGAZIZZA\nIsaac Kiyingi okuva mu Alasker International Ltd yategeezezza nti Namigadde bwe yafuna obuzibu baafaayo nnyo okulaba nga batuukirira bakama be era ne baafuba okulaba ng’akyusibwa okuva mu maka ge yalimu okudda mu malala.\n“Okufa kwe naffe kwatukanze nnyo naye kye tuliko kwe kulaba nti tuzza omulambo tugutwalwe e Mulago tuzuule oba ddala kye bagamba nti yafudde mutima kye kituufu. Singa kiba nga yafudde lwa kumutulugunya awo tugenda kuwawaabira amaka gy’abadde akolera batunnyonnyole ekyamusse.” Kiyingi bwe yayongeddeko.\nYagambye nti bali bumu n’abooluganda lwa Namigadde okulaba nga bakola ku nsonga zonna okutuukira ddala ku kuziika.\nOMUWALA OMULALA YAFIIRIDDE JORDAN:\nJackie Nambaasa 37, yaﬁiridde mu Jordan naye n’aleka bazadde be nga beebuuza ekyamusse.\nOno yasiibula bazadde be e NansanaKabumbi nga July 20, 2019 era ng’omuvubuka eyategeerekekako erya Shaﬁ k ye yamupangira okugenda okukola.\nNnyina wa Nambaasa nga ye Sarah Nakamya yategeezezza nti muwala we yamukubira essimu ne banyumya bulungi nnyo nga bw’amubuuza ne ku baana be yaleka bwe bali era Nakamya namutegeeza nti bali bulungi nnyo.\n“Mu December w’omwaka oguwedde yantegeeza nti omugongo gunnuma era kwe kumubuuza oba alina ebizito by’asitula n’anziramu nti nedda.\nTwasemba kwogera naye ku Ssekukkulu era n’anjagaliza omwaka omupya ogw’emirembe.” Nakamya bwe yategeezezza.\nYayongeddeko nti nga January 6, 2020, yayogera ne mukama wa Nambaasa okumubuuza bwali n’amutegeeza nti alinamu obukosefu taliiwo.\nEnkeera yalaba ssimu ng’alowooza nti muwala we yayagala okwogerako naye wabula kyaamubukako ate okumubikira nti Nambaasa afudde.\nSsentebe wa Nansana East I Kabumbi Zooni Richard Mugerwa yakuutidde gavumenti okusooka okuwera kkampuni zonna ezitwala abantu ebweru basooke batereeze embeera kuba abaana bangi bafudde.


Oweby'enjigiriza alabudde abasomesa ku kugoba abayizi mu biseera by'okusoma. - Watchdog Uganda\nAKULIRA eby’enjigiriza mu Disitulikiti ye Hoima Godfrey Serwanja alabudde abasomesa abakozesa enkola ey’okugoba buli kiseera abayizi ku massomero, kyagamba nti kikyamu kuba kivaako abaana abamu obutatuuka waka mu biseera n’abamu ne benyigira mu mize emikyamu wakati mu makubo nga baddayo eka.\nOkw’ogera bino yabadde ku ssomero lya Our Burner pulayimale elisangibwa mu kibuga kye Hoima ku lw’okusatu bwe yabadde akwasa abayizi ebirabo abasinga banaabwe mu mpaka ze mizannyo egyaliyo gye buvuddeko.\nSerwanja yagambye nti abasomesa ebiseera ebisinga bafaayo nnyo ku ky’okusolooza ensimbi okuva mu bazadde, kyokka ne batafaayo kulondoola mbeera abayizi be basomesa mwe babeera oluvanyuma lw’okuva ku massomero.\n“Nkizudde nti abayizi bangi naddala abawala abato bafuna embuto, nga kino kiva ku mbeera yakubagoba kudda waka kukima bisale bya massomero, bano mu makkubo basanga abalenzi abatasoma ne babasenda senda okukakkana nga babatunuzza mu mbuga za sitaani n’ekivaamu kufuna mbuto olwo eby’okusoma byabwe nga bikoma awo.” Serwanja bwe yategezezza.\nYagambye nti kyetagisa abazadde babawandikirenga obubaluwa obubajjukiza okusasula ebisale, abayizi babutwalenga nga baddayo akawungeezi so ssi kubagobanga buli kiseera baddeyo eka mu kifo ky’okusoma.\nYakyukidde abazadde abatayagala kusasula nsimbi z’ammera ku massomero n’agamba nti kino bakikola mu bukyamu nti kubanga Gavumenti yabayambako ku bisale byokka, nga bbo bebalina okwefaako ku ky’okuliisa abaana baabwe.\n“Banange omuyizi omuyala tasobola kukwata bimusomeseddwa ne bw’oddamu emirundi kikumi nga enjala emuluma oba omala bya mu bulago, ffe abasomesa ekyo tukimanyi, naye olw’okuba namwe temufaayo tukoleki nga obuvunanyizibwa bwamwe mwabusuula” Serwanga bwe yakalatidde abazadde.\nYe akulira essomero lya Our Burner James Mujabi yasabye Gavumenti ebanguyize ku misaala nga bwebadde ekola emabega kye yayogeddeko nga ekimu ku bintu ebimalamu abasomesa amaanyi nti kubanga baba balindirira emisaala egyo nabo bazeeyo abaana babwe ku masomero.


Bukedde Online - Ababazzi ku Bbiri bataayizza ababbi ne babakuba\nKampala mugigye mu by'obufuzi, kino kibuga...\nAbaserikale nga batwala omuvubuka gwe baakutte.\nABABAZZI b'oku Bbiri bataayizza abavubuka abagambibwa okuba mu kabinja akatigomya abantu ne babakuba. Akabinja kano keeyita Ggaali ng'abavubuka bano batambulira mu kikoosi nga bakuba abantu ne babanyagako ebyabwe naddala mu bitundu by'omu Kampala.\nKu Lwokuna ne ku Lwokutaano, abakolera ku nkulungo y'oku Bbiri mu munisipaali y'e Kawempe baavudde mu mbeera ne bataayiza, Denis Mwesigwa eyabadde ku kibinja kino nga bamulanga kulumba bantu ne babanyagulula emisana.\nMwesigwa yasoose n'atwalibwa ku poliisi y'oku Kaleerwe n'aggulwako omusango ku fayiro nnamba SD REF 23/15/10/2020 oluvannyuma n'atwalibwa mu ddwaaliro e Mulago okujjanjabibwa ng'ono ye yalonkomye banne bwe bali mu kibinja kino era abamu ne bakwatibwa. Abakwate kuliko; Moses Kityo, Rajab Mugisha, Sadrack Mubiru, Abdu Ssemuwemba, Denis Ssenoga, David Lukwago, Umar Zziwa ne Eric Kavuma.\nDorah Namubiru, munnamawulire wa ttivvi emu y'omu ku baakubiddwa ne bamutwalako ebintu bye. Ono yagambye nti, yabadde akola emboozi emu ku beesimbyewo ku bubaka bwa Palamenti n'agwa mu kitimba ky'abavubuka bano abaabadde beefudde abawagizi nga basoba 50 nga baatandikidde mu kibuga nga bagenda bakuba abantu nga bwe bababbako ebyabwe.\nYayongeddeko nti yabadde ku boda bwe yatuuse ku Nkulungo y'oku Bbiri ne basamba ppikippiki kwe yabadde ne bagwa olwo ne bamuggyako ensawo omwabadde ssente n'essimu. Olw'okuba baabadde bangi, abasuubuzi b'oku Bbiri baagobaganye nabo ne bakwatako omu.\nJames Ssenkaali nga mubazzi Ku Bbiri yasabye poliisi okuva mu by'okusaaga etandike okukuba abavubuka bano ku nnyama kuba bafuuse ba mutawaana mu Kampala ng'obubbi babukola emisana n'ekiro. Yagambye nti ku luno baakubye abantu ku ssaawa 7:00 era yagenze okutuuka nga bakubyeko omu.\nTubo Nakiyingi omu ku baakubiddwa nga mutuuze w'e Kawempe Corner Zooni yagambye nti, yabadde ku bodaboda ng'ava Kampala adda waka n'asanga ekibinja ky'aba-vubuka bano ku Bbiri ne bamusikako akaveera n'ensawo n'agwa ne bamulinnyirira wansi nga bwe bamukuba n'afuna ebuvune ku magulu, emikono n'eriiso.\nLuke Owoyesigire omumyuka w'omwogezi wa poliisi mu Kampala n'emiriraano yategeezezza nti, baakutteko abavubuka mukaaga abali mu kibinja kino. Yagambye nti ekibinja ky'ekigaali teki\nKiprotich alinze ngule ya USPA


Bukedde Online - Omukuumi w’awaka ayiiyizza eggaali etambulira ku mazzi\nOmukuumi w’awaka ayiiyizza eggaali etambulira ku mazzi\nTaata wa Nnabagereka bamukutte lwa ttaka...\nOKUYITA mu mbeera y’ebyenfuna ekaluba buli lukya, omuntu yenna akubirizibwa okuyiiya okulaba ng’abaako ky’akola okuvuganya n’abalala asobole okuyingiza ssente.\nSimon Waato ng’asotta akagaali ku mazzi.\nOmu ku bantu abavuddeyo okuyiiya ebintu eby’enjawulo ye Simon waato 27, ow’e Bweyogerere mu Bbuto.\nYannyonnyodde ku ngeri gy’azze ayiiya ebintu eby’enjawulo okuli okukola obujaketi obukozesebwa mu kutangira omuntu okubbira, akade ka alamu kw’azzizza akagaali akatambulira ku mazzi.\n“Nayagala nnyo okukanika leediyo n’eggaali era mikwano gyange babeeranga bazannya nze nga nkanika buleediyo bwe nalondanga mu kkubo.\nKino saakikomya, ne bwe nalemererwa okumalako okusoma nagenda mu maaso n’okufuna ebintu eby’enjawulo nga mbikanika n’okubikola okutuusa lwe nkoze akagaali akatambulira ku mazzi.\nNazaalibwa Busia era nasomako okutuuka mu S4 ne nnoonya emirimu.\nMukwano gwange, Tom Nangira yampa amagezi okujja mu kibuga era natuukira Bweyogerere ne nfuna omulimu gw’okukuuma awaka kati emyaka etaano ate nkyakola, wabula kino tekihhaana kuyiiya.\nEggaali gye nakoze etwala omuntu omu abeera agituddeko era agivuga agisotta, bw’aba akooye asobola okulinnya ku bbaati eryateekeddwaako wansi waayo.\nWabula nsuubira okukolayo eggaali ng’etwala abantu abassukka mu babiri, wabula bano balina okuba nga batuula wansi ku bbaati ate ng’omu ali waggulu avuga.\nMu Uganda tulina ebidduka ebitambulira ku mazzi okuli emmeeri, amaato ebidyeri n’ebirala.\nNalinga nneebuuza oba eggaali esobola okutambulira ku mazzi nga ndaba tekisoboka, naye olw’okuba nnali musajja muyiiya, natandika okuyiiya engeri gye nsobola okukolamu eggaali n’etambulira ku mazzi.\nNatandika ku kirooto kyange mu 2015 era ngikoledde emyaka ebiri. Nasooka kugezesa bikozesebwa era natandikira ku bidomola engeri gye nali nabikozesaako okuwuga mu kyalo.\nWaato ng’alaga bw’akola akayita ku mazzi.\nNagenda ku bookya ebyuma n’akagaali kange aka ‘changer’ ne bakookerako ebidomola wabula bwe nakatwala ku nnyanja kaali tekasobola kutambula bulungi, era bwe nava awo ne ntandika okunoonyereza ku bintu ebirala.\nNazuula nga sipongi akozesebwa mu firiigi akaluba ate nga tasobola kubbira ne ndaba ng’eggaali yange esobola okumukozesa.\nNagula sipongi omunene ku 150,000/- ne mmusalamu ne nfuna eggaali ne ngituuzaako ne nfuna ebipimo ebisobola okutambulira ku nnyanja nga bisobola okuwanirira omuntu era nneebuuza ku bantu ababeera ennyo ku nnyanja, era napima ffuuti mukaaga ku ttaano (6x5ft).\nNafuna ebbaati ly’emmotoka ne nditeeka kungulu ne mpima ffuuti mukaaga ku ttaano era naligula 300,000/-.\nKu bbaati lino eggaali kw’eyokebwa wabula wansi wasibwawo akatayimbwa akakola nga siteeringi.\nNafuna payipu ezitambuza amazzi mu nnyumba ne mu binaabiro era nagigula 32,000/- ne nzibikira emiwaatwa egirimu ne sseminti wa n’ebintu bya pulasitiiki naddala sapatu.\nNakozesa payipu ssatu ne nteeka ku mabbali era nagula emitayimbwa 4 gye nakozesa okwokera ku bbaati n’emisumaali ne ngatta sipongi.\nOkukola ekiwujjo nagula olupanka lw’eggaali ne nteekako obutayimbwa ne njokyayo n’obubaati ne byongera ku kiwujjo ekinnyambako okukuba amazzi eggaali n’esobola okutambula.\nNATANDIKIRA KU BUJAKETI\nNali ndaba ng’Abazungu bakola obujaketi obwabwe obukozesebwa ku nnyanja ne nfuna ekirowoozo ky’okubukola.\nNga tukyali baana bato twazannyisanga ebidomola ne tubikozesa okuwuga mu bidiba era bwe najjukira ekyo nayagala nkozese ebidomola mbikolemu ekintu omuntu ky’asobola okwambala n’atabbira ng’agudde mu mazzi wabula nga ndaba ekidomola kibeera kinene ne nkivaako.\nNagenda mu maaso n’okuyiiya nga njagala okukozesa ebintu ebitono ebibeeramu amazzi ne nfuna akacupa k’amazzi ne nkasaanikira bulungi ne nkateeka mu mazzi ne ndaba nga tekasobola kubbira ne nsalawo nkozese obucupa okuyiiya ekintu omuntu ky’asobola okukozesa okuwuga n’atabbira.\nWano ng’alaga sipongi gy’asibako, ebidomola n’ebirala by’akozesa\nNalowooza engeri gye nsobola okupanga obucupa buno bwokka omuntu ng’asobola okubwambala n’awuga n’atabbira. Bwe nalaba tekisoboka kwambala bucupa ne njiiya ne ngula amaliba ne ngatungirako.\nENGERI GYE NAKOLA OBUJAKETI\nNkozesa obucupa 12 emabega, mu maaso obucupa mukaaga ne mbutungira mu maliba aga mmita 2 era nkozesa ekyalaani ne batungamu dizayini omuntu gy’asobola okwambala.\nAmaliba agakola akajaketi akamu nkagula 24,000/- ate obucupa mbulonda mu makubo n’ow’ekyalaani ne mmusasula 3,000/- okutunga buli kamu.\nNnaakakolayo obujaketi 6 wabula omuntu yenna bw’aba ayagala okugula akajaketi kano nkatunda 80,000/-.\nAKADE AKALABULA KU MMOTOKA\nNakozesa waya ne kkaadi y’essimu ne ‘flasher’ y’emmotoka ne mbigatta ne nkola akade akalabula.\nMu mmotoka eba ekolera ku bbaatule, era bw’ogiteekako omuntu yenna bw’akwata ku mmotoka yo essimu yo etandika okwekuba ne bw’oba oli wabweru wa ggwanga.\nAlamu nnaakakolako emu kuba nali sirina ssente zikola ndala era nagiteeka mu mmotoka ya mukwano gwange.


Bukedde Online - Leero mu mboozi yaffe n'omukenkufu tukulaze Thieves Oil (Butto w'ababbi) agoba endwadde mu bantu, ebirime n’ebisolo\nLeero mu mboozi yaffe n'omukenkufu tukulaze Thieves Oil (Butto w'ababbi) agoba endwadde mu bantu, ebirime n’ebisolo\nBabiri bafudde mu kanyoolagano ka Poliisi...\nKasirya Ggwanga avuluze ababaka ba Palamenti...\nAdded 28th April 2018\nBAMUYITA butto w’ababbi (thieves oil), naye oyinza okwebuuza oyo ate ava ku muti ki? Erinnya lino lya byafaayo, Ku mulembe gwa Ssekabaka Henry owa Bungereza, ebiseera by’obutiti nga bangi tebanaaba ekyavangako okulumbibwa endwadde z’ensusu omwali ne kawumpuli.\nAbazungu bangi baafa obulwadde buno. Kyokka waaliwo ababbi bana abaakozesa omukisa guno okukola ssente. Omulimu gwabwe gwabanga gwa kunyagulula mirambo era wadde abantu okugikwatako nga basooka kwesabika, naye ababbi bano nga tebaambala kantu konna okuginyaga!\nKino kyewuunyisa Kabaka Henry eyalagira bakwate ababbi bano okuzuula engeri gye babbamu emirambo ate ne batakwatibwa kawumpuli. Bwe baabakwata ne babasalira omusango gw’okufa, wabula Kabaka Henry n’agamba nti, ssinga boogera engeri gye banyagulula emirambo ne batakwatibwa kawumpuli ng’abasonyiwa.\nAbabbi baayogera butto gwe baakozesanga era okuva olwo ne bamutuuma ‘Thieves oil’ ekivunnuulwa nti Butto w’ababbi.\nButto ono nga bwe bamwesiiga bakwata ku mirambo kuba yalinga atta obuwuka obuleeta kawumpuli. Butto ayogerwako atabulwamu ebika eby’enjawulo okuli ow’akakomera, Rosemary, kalittunsi, enniimu ne ‘Apple cider vinegar’ nga bwe bamwesiiga kawumpuli tabakwata.\nAbabbi bano beegulira erinnya naawe osobola okubasomako ssinga oteeka mu yintanenti ekigambo ‘History behind thieves oil’. Newankubadde kawumpuli takyaliwo, naye ate ebimwefaananyirizaako weebiri okugeza yinfekisoni okuli ez’amaaso, amatu, omusaayi n’endala.\nMu mbeera eno tutabudde butto omupya mu Uganda akuyamba ku ndwadde omuli n’omusujja ogw’ebika eby’enjawulo. Olw’okuba butto ono muka, akuyamba mu ngeri ezitali zimu okuli; lAyamba ku ssennyiga n’ekifuba.\nOnywa amatondo 5 omukulu ate omwana 2 mu mazzi agabuguma oba okunuusa mu nnyindo. lMukozese ku ndwadde z’ekikaba okuli kandida, kabootongo, ensundo ezikwata wansi mu bakyala n’endala eziva mu biyigo. lAkola ku kisipi, edda nga tulowooza nti akwata balwadde ba siriimu bokka, wabula abantu abalina abaserikale abanafu mu kulwanyisa endwadde nabo abakwata, omwesiiga.\nAgoba oluwumu, ebisente, ebiguuna mu baana n’obuwere. Mutabule mu mazzi ge banaaba bagatteko n’okumunywa. lAkola ku bantu abalina alusa, akafuba, ekiddukano n’abo abalidde emmere n’efuuka obutwa.\nOmukozesa mu kufuuyira ebiwuka n’endwadde za fango mu birime, otabula amatondo 20 mu liita 20 ez’amazzi ofuuyire. Aziyiza ebirime okuba nga tebikubwa kikomo naddala ebirime ebimukwabwa ennyo nga ennyaanya, obutunda, bikaamulali n’ebirala. lMu nkoko ayamba ku nsotoka, kawaali, ekiddukano ozitabulire mu mazzi ne zinywe era akola ku nkoko ez’amagi n’ez’ennyama. otabula amatondo 20 mu liita 20.\nKu nte ayamba ku musujja gw’enkwa ate embizzi n’aziyamba ku biwuka mu lubuto n’omusujja gw’omu byenda.\nOtabula amatondo 20 mu liita 20. lAkozesebwa mu kutereka emirambo ne giba nga tegiwunya. Kuba atabikiddwaamu obuwoowo obw’enjawulo. Asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.\nAb'obuzito balaze ttalanta\nAbasituzi b’obuzito balaze talanta mu mpaka za Kisugu Open Bonanza ezigguddewo kalenda ya 2020 nga zeetabiddwamu...


Bukedde Online - Owa Victoria University aleese Micho amutaase\nOwa Victoria University aleese Micho amutaase\nExpress erinze Police e Wankulukuku\nKCC etuukira mu nkambi - Nsimbe\nAdded 11th February 2014\nOMUZUNGU Simo Dubajic, nnannyini Victoria University SC, agambye nti agenda kwogera n’omutendesi wa Cranes, Micho Sredojevich, amuyambe okutendeka ttiimu ye obukodyo obunaabayamba okuggya Don Bosco eya DR Congo mu mpaka z’Afrika.\nLwamukaaga e Namboole:\nKCC - El Merreikh (Sudan)\nEbisale: 10,000/-, 20,000/- ne 50,000/-\nSsande e Namboole:\nVictoria - Don Bosco (DRC)\nEbisale: 5,000/- ne 10,000/-\nVictoria yeetaaga obuwanguzi bwa ggoolo 4-0 oluvannyuma lwa Don Bosco okugiwuttula (3-0) mu gwasoose e Lubumbashi ku Lwomukaaga. Badding’ana ku Ssande e Namboole.\nWadde nga Victoria tennateeba ku ggoolo ssatu mu mupiira gwa liigi sizoni eno, Simo agamba nti Micho asobola okuyamba ku mutendesi Morley Byekwaso ne basigala mu mpaka za ‘CAF Confederation Cup’.\nKCC FC EKOMYEWO\nAbazannyi n’abakungu ba KCC baakomyewo eggulo okuva e Sudan gye baawangulidde El Merreikh ggoolo 2-0 mu mpaka za ‘CAF Champions League’.\nMicho yagambye nti teyagenze Congo nga mutendesi wa Victoria wabula yawadde ku Morley (Byekwaso) omutendesi wa Victoria University amagezi kuba alina obumanyirivu ku ttiimu z’ebweru n’agattako nti tasobola kulaba Victoria oba KCC nga zivuya nataziyamba kuba mulimu abazannyi ba Cranes baalina okugoberela.\nABATENDESI KYE BAGAMBA:\nMatia Lule, (Entebbe FC); Micho okugenda ne Victoria n'agitendeka e Congo sikirabamu buzibu kuba mulimu abazannyi ba Cranes baalina okulaba engeri gye bakolamu mu mipiira eminene.\nMicho mutendesi wa ggwanga ng’okuyamba ku Victoria aba ayamba bazannyi ba Uganda kuba kibongera okufuna obumanyirivu okuva gy’ali, ne bwe mba nze mmuyita n’atuyamba.\nMicho ekyo kyalina okukola kuba mutendesi wa ggwanga nga kimukakatako okuyamba walaba obuzibu nga kiyinza okuyamba omupiira gwaffe mu maaso. Mmusaba ne ttiimu endala aleme kuzirinda kugenda bweru wa ggwanga.\nMicho alina bingi byasobola okuyigiriza abazannyi baffe era Victoria erina bingi byemufunamu, bw’asalawo okugiyamba kiba kirungi.\nSimo yagambye nti Denis Guma yasabye ekisonyiwo namukkiriza okuddamu okuzannya n’agamba nti singa omutendesi anaalaba ng’ali ku mutindo waakumuzannyisa ku Ssande. Guma ne Savio Kabugo baafuumulwa ng’ebula wiiki emu ttiimu eno okukyalira Don Bosco, ng’omu-tendesi agamba nti baagaana okweyanjula mu nkambi mu budde.\nOmutendesi wa KCC, George Nsimbe olwatuuse e Kampala eggulo n’ategeeza nga bwatagenda kutuula era leero (Lwakubiri) batandikirawo okutendekebwa nga basuzibwa e Namboole.\nAbâ€™e Makindye bafunye ezâ€™okwekulaakulanya\nNkuwadde omutima ogulamule'\nAbaatulugunya omukozi wa Mukwano basabye\n'Nkooye obufumbo bw'emiggo'


Bukedde Online - Akawanga ka AK47 kaasangiddwa kaatise - musawo\nBasindikiddwa mu kkomera lwa kusangibwa na byambalo bya magye...\nAkawanga ka AK47 kaasangiddwa kaatise - musawo\nPoliisi enunudde abaana 24 ababadde batendekebwa obuyeekera\nAba Kenya Air ways boogedde ekyabagaanyi o...\nOMUSAWO eyakebedde omulambo gw’omuyimbi AK 47, muto wa Jose Chameleone azudde nga yakubiddwa ekintu n’agwa wansi n’ayatika akawanga, omusaayi ne gwegatta mu bwongo.\nBya JOSEPH MUTEBI, JOSEPHAT SSEGUYA , ERIA LUYIMBAZI MOSES NSUBUGA NE VALLEY MUGWANYA\nDr. Moses Byaruhanga, akulira abasawo ba poliisi yafulumizza lipoota n’agamba nti ekyasse AK47, musaayi kwetabika mu bwongo.\nKyokka kwe kyavudde kiyinzika okuba nga yakubiddwa n’ekintu ekyamwasizza omutwe oba ng’ekyamukubye kyabadde ky’amaanyi nnyo n’agwa n’amaanyi ku ttaka mu kinaabiro n’alyoka ayatika omutwe olw’ekigwo.\nEkirala ayinza okuba nga yasindikiddwa n’amaanyi n’agwa wansi we yayatikidde omutwe. Oba ng’aliko bye yabadde anywedde okugeza omwenge n’aba nga bwe yagudde omusaayi gwabadde gutambula ku sipiidi ne gwanguwa okwetabika mu bwongo.\nAK47 yafudde ku Mmande ekiro mu kiyigo ky’ebbaala ya Dejavu e Kansanga. Omukozi eyalabye ebyabaddewo alumiriza nti AK47 bwe yayingidde mu kiyigo yagobereddwa omuvubuka ow’ekiwago (kanyama), ekyaddiridde kuwulira ekibwatuka ng’omuntu agudde.\nOlwo Kanyama n’afubutuka mu kinaabiro n’afuluma n’agenda. Kigambibwa nti Kanyama ono ye yakubye AK47 (Laba ku P6 ne 7 ng’anyumya ebyabaddewo).\nKyokka Prossy Kayanja, maama wa AK47 yagambye nti okusinziira ku Dr. Byaruhanga bye yababuulidde talina kyayinza kuwakanya kubanga omuntu buli wamu afiirawo.\n“Abaana baffe, oluusi balina bye banywa. Sirina kyempakanya. Sirina kye nkyazza afudde. Ekituufu Katonda y’akimanyi”, bwe yagambye.\nBino baabyogeredde ku ggwanika e Mulago nga bakwasibwa omulambo ogwassiddwa mu mmotoka ya kkampuni ya A – Plus ekola ku bafu ne bagutwala mu ddwaaliro e Namirembe okwongera okugukolako gye baaguggye okugutwala ku National Theatre gye gwasuze.\nOmulambo gwa AK47 guggyiddwa ku National Theatre leero ku Lwokusatu ku makya ne gutwalibwe ku Klezia ya Lweza Parish gye gunaggyibwa okutwalibwa mu maka ga kitaawe e Katale-Seguku gye gunaasiiba n’okusula. Enkya ku Lwokuna gutwalibwe e Kasato- Kalangalo mu Ssingo gy’anaaziikibwa.\nPoliisi ekutte Maneja wa Dejavu, Steven Kisenyi abeeko by’annyonnyola. Ebbaala ya eno ya Jeff ne Paul Lusiba. Jeff y’akulira abayimbi ba Team No Sleep omuli Sheeba Karungi, Pallaso, AK47, Diamond Oscar.\nPoliisi eyabadde eduumirwa RPC wa Kampala East Siraje Bakaleke ne bambega bwe baavudde mu kifo awaafiiridde AK47 yagguddewo fayiro No/ SD /101/16/03/2015. Ebbaala yaggaddwa ate maneja n’atwalibwa ku poliisi y’e Kabalagala.\nBAGANDA BA AK47 BYE BAGAMBA:\nOkufa kwa muto wange kwansanze ku bbaala ya Cyclone e Kabalagala nga nina ddiiru ne maneja waayo. Mu kusooka nnabadde ndowooza bigambo bya ba Team No Sleep.\nOluvannyuma, Fred Kinene, maneja wange yang’ambye nti, ‘Chamilli omanyi tugende e Nsambya mu ddwaaliro tumanye ekituufu kubanga Mickie Wine yabadde amaze okunkubira essimu. Nnavuze emmotoka okutuuka e Nsambya. Baasoose kunziyiza kuyingira wabula nnabasalidde amagezi ne mbagamba nti, ‘nze muzeeyi antumye mmanye ekituufu. Olwayingidde munda, amaaso gaatuukidde ku magulu ne ndaba nga ga muto wange kwe kusaba omusawo ntunuleko mu ffeesi ndabe oba ye Emma. Olwamutunuddeko nga ye Emma...Mukama amuwummuze mirembe.\nPius Mayanja (Pallaso);\nNdowooza nze nnasembye okwogera ne muto wange kubanga AK yankubidde essimu emisana n’angamba nti alina ky’ayagala okungamba. Nnamusanze mu bbaala ya Dejavu e Kansanga ku ssaawa 5:00 ez’ekiro naye nga si musanyufu ng’ali mu birowoozo bingi.\nNnamubuuzizza, “kiki blood wange, oli ok?” Era yangambye nti mwana bamakanika bancankalanyizza nga bansaba ssente okujampinga emmotoka. Twanyumizza bingi ku mmotoka kwe kumubuuza kye yabadde ayagala okung’amba n’anziramu nti, ‘nja kukugamba nga nkomyewo...’ Ekinneewuunyisa nti AK yafudde omumwa guzimbye ng’ate yasangiddwa nga yeebase bugazi.\nNze ebigambo ebyange bitono nnyo ku muto wange. Nsuubira waliwo ekyatuuse ku AK naye nga njagala amazima gaveeyo wadde nga tetukyasobola kumuzza.\nGerald Mayanja (Taata wa AK)\nNze nnawunze ne ng’aana okukkiriza okutuusa Chameleone bwe yazze n’ankakasa nti muto we afudde ng’alina n’ebifaananyi ku ssimu ye. AK afudde mwana muto nnyo. Sijja kuwakanya bivudde mu kukeberebwa mu ddwaaliro naye nga nnina ebibuuzo.\nNjagala kuzaala mwana mulala\nBasindikiddwa mu kkomera lw...\nABAASANGIBWA n’ebyambalo bya UPDF basindikiddwa mu kkomera.


Nnabbi Eriya Katonda yamugumya | Okukkiriza Okwanamaddala\nESSUULA EY’EKKUMI N’EBBIRI\nKatonda We Yamugumya\n1, 2. Biki ebyaliwo ku lunaku olwo olwali olw’ebyafaayo mu bulamu bwa Eriya?\nERIYA yali adduka ng’agenda e Yezuleeri. Enkuba yali ekyatonnya era n’obudde bwali bugenda bukwata, naye olugendo olwali lukyasigaddeyo lwali luwanvu ddala. Wadde nga yali musajja mukadde yadduka awatali kuwummulamu, olw’okuba ‘omukono gwa Yakuwa’ gwamuliko. Amaanyi ge yali awulira yali tabangako nago. Ggwe ate oba yadduka n’ayisa n’eggaali lya Kabaka Akabu eryali lisikibwa embalaasi!—Soma 1 Bassekabaka 18:46.\n2 Kuba akafaananyi ng’adduka, nga bw’afumiitiriza ku byali bibaddewo ku lunaku olwo. Yakuwa Katonda wa Eriya yali yeeraze nga ye Katonda agwanidde okusinzibwa. Mu kiseera ekyo Eriya yali takyasobola kulengera Lusozi Kalumeeri olw’okuba ebire byali birusiikirizza. Yakuwa yali azzeemu okusaba kwe ku lusozi olwo n’akola ekyamagero ekyalaga nti Bbaali yali katonda wa bulimba, era ne bannabbi ba Bbaali bangi baali battiddwa. Oluvannyuma Eriya yasaba Yakuwa akomye ekyeya ekyali kimaze emyaka esatu n’ekitundu, era Yakuwa yaddamu okusaba okwo n’atonnyesa enkuba!—1 Bassek. 18:18-45.\n3, 4. (a) Bwe yali agenda e Yezuleeri, lwaki Eriya ayinza okuba nga yali asuubira nti embeera mu Isiraeri yali egenda kulongooka? (b) Biki bye tugenda okulaba?\n3 Eriya bwe yali adduka mayiro ezo 19 okugenda e Yezuleeri, ayinza okuba nga yali asuubira nti embeera mu Isiraeri yali egenda kulongooka. Ateekwa okuba nga yali asuubira nti ebyo Akabu bye yali alabye byali bigenda kumuleetera okukyusaamu alekere awo okusinza Bbaali, era akome ne ku mukazi we Yezeberi n’abalala abaali bayigganya abaweereza ba Yakuwa.\n‘Eriya yadduka ng’akulembeddemu Akabu okutuukira ddala awayingirirwa e Yezuleeri’\n4 Ebintu bwe biba bitugendera bulungi, mu kiseera ekyo tuyinza n’obutakirowoozaako nti embeera esobola okukyuka. Eriya bw’aba nga yalina endowooza ng’eyo, tekyewuunyisa, kubanga naye “yali muntu nga ffe.” (Yak. 5:17) Kyokka nno ebizibu bya Eriya byali bigenda kweyongera bweyongezi. Mu butuufu oluvannyuma lw’ekiseera kitono nnyo, Eriya yafuna entiisa ey’amaanyi n’aggweramu ddala amaanyi era n’awulira ng’ayagala na kufa. Kiki ekyamutuukako, era Yakuwa yakola ki okumuyamba okuddamu amaanyi n’okunyweza okukkiriza kwe? Ka tulabe.\nWaaliwo Ebyali Bitasuubirwa\n5. Ebyo ebyali bibaddewo ku Lusozi Kalumeeri byali biyigirizza Akabu okutya Yakuwa?\n5 Akabu bwe yatuuka mu lubiri lw’e Yezuleeri, alina kyonna kye yakola ekyalaga nti yali akyusizza amakubo ge amabi? Bayibuli egamba nti: “Awo Akabu n’abuulira Yezeberi byonna Eriya bye yakola era [ne] bwe yatta bannabbi bonna n’ekitala.” (1 Bassek. 19:1) Weetegereze nti Akabu bwe yali ayogera ku byali bibaddewo ku lunaku olwo, Yakuwa, Katonda wa Eriya teyamwogerako. Olw’okuba Akabu ebintu yali abitunuulira mu ngeri ya mubiri, ye yakitwala nti eby’amagero ebyali bibaddewo ‘Eriya ye yali abikoze.’ Kyeyoleka kaati nti Akabu yali tayize kutya Yakuwa. Ate ye Yezeberi yakola ki nga bamubuulidde ebyali bibaddewo?\n6. Bubaka ki Yezeberi bwe yasindikira Eriya, era bw’alina makulu ki?\n6 Yezeberi yeecwacwana! Yasindikira Eriya obubaka obugamba nti: ‘Bakatonda bankole bwe batyo n’okukirawo, enkya mu kiseera nga kino bwe siifuule bulamu bwo kuba ng’obulamu bwa buli omu ku bo.’ (1 Bassek. 19:2) Yezeberi yeewerera okutta Eriya. Yagamba nti singa yandiremereddwa okumutta enkeera ng’obudde tebunnaziba ye kennyini yali wa kufa. Yali ayagala kumutta olw’okuba yali asse bannabbi ba Bbaali. Kuba akafaananyi ng’omubaka atuuse Eriya gye yali asuze ekiro ekyo, n’amuzuukusa n’amutegeeza obubaka obwo obw’entiisa. Obubaka obwo bwamuyisa butya?\n7. Eriya yawulira atya bwe yakitegeera nti Yezeberi yali ayagala kumutta, era yakola ki?\n7 Eriya bw’aba nga yali alowooza nti olutalo olw’okusaanyaawo okusinza Bbaali lwali luwedde, mu kaseera ako yakitegeera nti si bwe kyali. Yezeberi yali tannapondooka. Yali amaze okutta bannabbi abalala abeesigwa bangi era nga kirabika Eriya gwe yali agenda okuzzaako. Eriya yawulira atya ng’akitegedde nti Yezeberi yali ayagala kumutta? Bayibuli egamba nti: ‘Yatya nnyo.’ Eriya yandiba nga yalowooza ku ngeri ey’obukambwe Yezeberi gye yali agenda okumuttamu? Bwe kiba kityo, tekyewuunyisa nti yatya nnyo. Ka kibe ki kye yali alowooza, Eriya ‘yadduka okutaasa obulamu bwe.’—1 Bassek. 18:4; 19:3, NW.\nBwe tuba twagala okusigala nga tuli bavumu, tetusaanidde kumalira birowoozo byaffe ku bintu ebituleetamu okutya\n8. (a) Peetero yalina kizibu ki ekifaananako ekya Eriya? (b) Kiki kye tuyigira ku Peetero ne Eriya?\n8 Eriya si ye muweereza wa Yakuwa yekka eyatya ekisukkiridde. Nga wayiseewo ebyasa bingi, omutume Peetero naye yayolekagana n’ekizibu kye kimu. Ng’ekyokulabirako, Yesu bwe yamugamba okutambulira ku mazzi, Peetero “yatunuulira omuyaga” n’atya n’atandika okubbira. (Soma Matayo 14:30.) Tulina kye tuyigira ku Eriya ne Peetero. Bwe tuba twagala okusigala nga tuli bavumu, tetusaanidde kumalira birowoozo byaffe ku bintu ebiyinza okutuleetamu okutya. Ebirowoozo byaffe tusaanidde kubissa ku Yakuwa ensibuko y’amaanyi gaffe.\n9. Eriya yaddukira wa, era yali awulira atya?\n9 Olw’okutya, Eriya yadduka n’agenda e Beeruseba, akabuga akaali okumpi n’ensalo ya Yuda ey’ebukiikaddyo, era nga kaali mayiro nga 95 okuva e Yezuleeri. Eyo gye yaleka omuweereza we, ye ne yeeyongerayo mu ddungu yekka. Bayibuli egamba nti yatambula ‘olugendo lwa lunaku lumu.’ Olugendo olwo ayinza okuba nga yalutandika ku makya nnyo, era ayinza okuba nga teyatwala kya kulya kyonna wadde eky’okunywa. Ng’ali eyo mu ddungu ng’omusana gumwokya, Eriya yali amala gatambula era nga mwennyamivu. Enjuba yagenda okugwa, ng’amaanyi gamuweddemu era yasalawo okutuula wansi w’akati.—1 Bassek. 19:4.\n10, 11. (a) Ebigambo Eriya bye yakozesa mu ssaala ye bitegeeza ki? (b) Ebyawandiikibwa ebiragiddwa biraga bitya engeri abamu ku baweereza ba Yakuwa gye baawuliramu nga bafunye ebizibu eby’amaanyi?\n10 Eriya yawulira nga yeetamiddwa obulamu era bw’atyo n’asaba afe. Yagamba nti: ‘Sisinga bajjajjange bulungi.’ Yali akimanyi nti bajjajjaabe abaafa baali baafuuka dda nfuufu, era nga tebalina kirungi kyonna kye basobola kukolera muntu. (Mub. 9:10) Eriya naye yawulira nga takyalina mugaso. Tekyewuunyisa nti yagamba nti: ‘Kimala!’ Yali talaba nsonga lwaki yeeyongera okuba omulamu.\n11 Kyanditwewuunyisizza nti omuweereza wa Katonda oyo yennyamira okutuuka awo? Nedda. Waliwo n’abaweereza ba Katonda abalala Bayibuli b’eyogerako abennyamira ennyo ne batuuka n’okwagala okufa. Mu abo mwe muli Lebbeeka, Yakobo, Musa, ne Yobu.—Lub. 25:22; 37:35; Kubal. 11:13-15; Yob. 14:13.\n12. Bw’ofuna ebizibu ebikuleetera okwennyamira, oyinza otya okukoppa Eriya?\n12 Olw’okuba tuli mu ‘biseera ebizibu,’ abantu bangi, nga mw’otwalidde n’abaweereza ba Katonda abeesigwa, bafuna ebizibu ebibaleetera okwennyamira. (2 Tim. 3:1) Bwe weesanga mu mbeera ng’eyo, koppa Eriya; tegeeza Katonda byonna ebikuli ku mutima. Bayibuli egamba nti Yakuwa ye “Katonda ow’okubudaabuda kwonna.” (Soma 2 Abakkolinso 1:3, 4.) Yabudaabuda Eriya?\nYakuwa Yawa Nnabbi We Amaanyi\n13, 14. (a) Yakuwa yakiraga atya nti yali afaayo ku muweereza we eyali omwennyamivu ennyo? (b) Lwaki kizzaamu amaanyi okukimanya nti Yakuwa amanyi byonna ebitukwatako nga mw’otwalidde n’obusobozi bwaffe?\n13 Olowooza Yakuwa yawulira atya bwe yayima mu ggulu n’alaba nnabbi we oyo omwesigwa ng’agalamidde wansi w’akati mu ddungu ng’asaba afe? Tekitwetaagisa na kuteebereza. Otulo nga tumaze okutwala Eriya, Yakuwa yamusindikira malayika. Malayika yakwata ku Eriya n’amugamba nti: “Golokoka olye.” Eriya yagolokoka n’alya. Malayika yali amuleetedde omugaati n’amazzi. Eriya yeebaza malayika oyo? Bayibuli tetubuulira; egamba bugambi nti Eriya yalya n’anywa n’addawo ne yeebaka. Yandiba nga yali talina googera? Ekituufu tetukimanyi, naye malayika yamuzuukusa omulundi ogw’okubiri, oboolyawo ng’obudde bukya, n’amugamba nti, “Golokoka olye; kubanga olugendo lukuyinze obunene.”—1 Bassek. 19:5-7.\n14 Katonda yasobozesa malayika we okutegeera wa Eriya gye yali agenda, era malayika oyo yali akimanyi nti Eriya yali tayinza kutambula lugendo olwo mu maanyi ge. Nga kizzaamu amaanyi okukimanya nti tuweereza Katonda ategeera obulungi ebiruubirirwa byaffe era n’obusobozi bwaffe! (Soma Zabbuli 103:13, 14.) Emmere eyo Eriya gye yalya yamuyamba etya?\n15, 16. (a) Emmere Yakuwa gye yawa Eriya yamusobozesa kukola ki? (b) Lwaki tusaanidde okusiima emmere ey’eby’omwoyo Yakuwa gy’atuwa leero?\n15 Bayibuli egamba nti: “N’agolokoka n’alya n’anywa, n’atambula mu maanyi ag’emmere eyo ennaku amakumi ana emisana n’ekiro n’atuuka e Kolebu olusozi lwa Katonda.” (1 Bassek. 19:8) Okufaananako Musa ne Yesu, Eriya naye yasiiba ennaku 40. (Kuv. 34:28; Luk. 4:1, 2) Emmere eyo gye yalya teyaggyawo bizibu bye byonna, naye yamubeesaawo okumala ekiseera kiwanvu. Mukube akafaananyi ng’atambula okumala omwezi nga gumu n’ekitundu mu ddungu!\n16 Leero Yakuwa awa abaweereza be amaanyi okuyitira mu mmere ey’eby’omwoyo. (Mat. 4:4) Bwe tuyiga ebikwata ku Katonda mu Kigambo kye ne mu bitabo ebinnyonnyola Bayibuli, tunywezebwa mu by’omwoyo. Kyo kituufu nti okulya emmere ey’eby’omwoyo tekiggyawo bizibu byaffe byonna, naye kituyamba okugumira ebyo bye tutandisobodde kugumira. Ate era kijja kutusobozesa okufuna “obulamu obutaggwaawo.”—Yok. 17:3.\n17. Wa Eriya gye yagenda, era lwaki ekifo gye yagenda kyali kya byafaayo?\n17 Eriya yatambula mayiro nga 200 okutuuka ku Lusozi Kolebu. Ekifo kino kyali kya byafaayo, kubanga eyo Yakuwa Katonda gye yalabikira Musa mu kisaka ekyali kyaka omuliro ng’ayitira mu malayika. Era eyo Yakuwa gye yakolera n’abaana ba Isiraeri endagaano. Nga Eriya atuuse ku lusozi olwo, yayingira mu mpuku n’abeera omwo.\nEngeri Yakuwa Gye Yagumyamu Nnabbi We\n18, 19. (a) Kibuuzo ki malayika kye yabuuza Eriya, era yakiddamu atya? (b) Eriya yawa nsonga ki essatu ezaamuviirako okwennyamira?\n18 Nga Eriya ali mu Kolebu, “ekigambo” kya Yakuwa kyajja gy’ali, era nga kirabika malayika ye yakireeta. Yawulira eddoboozi nga limubuuza nti: “Okola ki wano, Eriya?” Ekibuuzo ekyo kirabika kyabuuzibwa mu ngeri ey’ekisa, olw’okuba Eriya yasobola okwogera ekyamuli ku mutima. Yagamba nti: “Nkwatiddwa obuggya bungi ku lwa Mukama Katonda ow’eggye; kubanga abaana ba Isiraeri balese endagaano yo, basudde ebyoto byo, era basse bannabbi bo n’ekitala: nange, nze nzekka, nze nsigaddewo; n’obulamu bwange babunoonya okubuggyawo.” (1 Bassek. 19:9, 10) Ebigambo bya Eriya biraga nti waliwo ensonga ssatu ezaamuleetera okwennyamira.\n19 Esooka, Eriya yawulira nti obuweereza bwe bwali tebuvuddeemu kirungi kyonna. Yali amaze emyaka mingi ng’alina “obuggya bungi,” kwe kugamba, ng’aweereza Yakuwa n’obunyiikivu, era ng’erinnya lya Katonda n’okusinza okw’amazima bye bintu ebyali bisinga obukulu mu bulamu bwe. Embeera yali yeeyongera bweyongezi kwonooneka. Abantu baali bajeemu nga tebalina kukkiriza, era nga n’okusinza okw’obulimba kweyongera kutinta. Ensonga ey’okubiri, Eriya yali awulira nti yali asigadde yekka. Yagamba nti, “nze nzekka, nze nsigaddewo.” Kirabika Eriya yali alowooza nti ye muntu yekka mu ggwanga lya Isiraeri eyali akyaweereza Yakuwa. Ensonga ey’okusatu, Eriya yakiraga nti yalina okutya olw’okuba bannabbi ba Yakuwa bangi baali battiddwa, era ng’amanyi nti ye yali addako. Wadde nga kiyinza okuba nga tekyamwanguyira kwogera ekyamuli ku mutima, teyakkiriza malala oba kutya kuswala kumulemesa kukyogera. Yeeyabiza Yakuwa era bw’atyo n’ateerawo abaweereza ba Yakuwa bonna ekyokulabirako ekirungi.—Zab. 62:8.\n20, 21. (a) Biki ebyaliwo nga Eriya ali ku mulyango gw’empuku ku Lusozi Kolebu. (b) Ebintu ebyo byayamba Eriya kutegeera ki?\n20 Yakuwa yakola ki okuyamba Eriya? Malayika yagamba Eriya ayimirire ku mulyango gw’empuku. Eriya yakola bw’atyo, naye nga tamanyi kiki kyali kigenda kuddirira. Embuyaga yatandika okukunta! Eteekwa okuba nga yali ya maanyi nnyo kubanga yayasaamu ensozi n’enjazi. Mukube akafaananyi nga yeebisse mu maaso olw’embuyaga ey’amaanyi eyali ekunta, ng’eno bw’akwatiridde ekyambalo kye empewo kye yali ewujja. Oluvannyuma musisi yayita era Eriya yalina okwenyweza aleme kugwa olw’okuba ettaka lyali likankana ennyo. Entiisa ya musisi yali tennamuggwamu, ne wayitawo omuliro ogwali gubumbujja, era Eriya yayingira munda mu mpuku olw’ebbugumu eringi.—1 Bassek. 19:11, 12.\nYakuwa yakozesa amaanyi ge ag’ekitalo okugumya Eriya\n21 Bayibuli etugamba nti Yakuwa teyali mu mbuyaga, teyali mu musisi, era teyali mu muliro. Eriya yali akimanyi nti Yakuwa si Katonda eyeeyolekera mu maanyi g’obutonde, nga Bbaali bwe yatwalibwanga okuba. Abantu abaali basinza Bbaali bamutwalanga okuba nti ye yali “atambuza ebire,” era nti ye yaleetanga enkuba. Yakuwa ye nsibuko y’amaanyi gonna agali mu butonde, naye asingira wala nnyo ebintu bye yakola. Ggwe ate oba n’eggulu taligyamu! (1 Bassek. 8:27) Kati olwo ebyo byonna byayamba bitya Eriya? Kijjukire nti yalimu okutya. Naye ebintu ebyo byonna byakyoleka nti Yakuwa Katonda eyali ku ludda lwe wa maanyi nnyo, n’olwekyo yali tasaanidde kutya Akabu ne Yezeberi!—Soma Zabbuli 118:6.\n22. (a) ‘Eddoboozi ettono ery’eggonjebwa’ lyakakasa litya Eriya nti yali wa muwendo? (b) ‘Eddoboozi ettono ery’eggonjebwa’ liyinza okuba nga lyali ly’ani? (Laba obugambo obuli wansi.)\n22 Ng’omuliro gumaze okuggwawo, waaliwo akasiriikiriro, era Eriya yawulira ‘eddoboozi ettono ery’eggonjebwa.’ Eddoboozi eryo lyamubuuza ekibuuzo, era n’ayanukula. * Ne ku mulundi guno Eriya yayogera ekyamuli ku mutima, era oboolyawo ekyo kyamuleetera okweyongera okuwulira obuweerero. Ebyo ‘eddoboozi ettono ery’eggonjebwa’ bye lyamugamba birina okuba nga byamubudaabuda nnyo. Yakuwa yamukakasa nti yali amutwala nga wa muwendo nnyo. Yamugamba ki? Yamubuulira bye yali agenda okukola okumalawo okusinza kwa Bbaali mu Isiraeri. Ekyo kyalaga nti Eriya bye yali akoze byali tebibadde bya bwereere, kubanga Katonda yali akyagenda mu maaso n’okulwanyisa okusinza kwa Bbaali. Ate era Yakuwa yakiraga nti yali akyakozesa omuweereza we oyo, kubanga alina ebirala bye yamutuma okukola okusobola okutuukiriza ekigendererwa kye eky’okumalawo okusinza kwa Bbaali mu Isiraeri.—1 Bassek. 19:12-17.\n23. Bintu ki ebibiri Yakuwa bye yagamba Eriya okumuyamba okukitegeera nti yali tasigadde yekka?\n23 Yakuwa yakola ki okugumya Eriya eyali alowooza nti yali asigadde yekka? Yakola ebintu bibiri. Ekisooka, yamugamba agende afuke amafuta ku Erisa abe nnabbi eyali ow’okumuddira mu bigere. Erisa eyali omuto ku Eriya yali agenda kuweerereza wamu naye okumala emyaka mingi. Kino nga kyali kijja kuyamba nnyo Eriya! Eky’okubiri, Yakuwa yagamba Eriya ebigambo ebizzaamu amaanyi. Yamugamba nti: ‘Nneesigalizza akasanvu mu Isiraeri, amaviivi gonna agataafukaamirira Bbaali, na buli kamwa akataamunywegera.’ (1 Bassek. 19:18) Eriya yali tasigadde yekka nga bwe yali alowooza. Waaliwo abantu bangi abaali baagaana okusinza Bbaali, era ateekwa okuba nga yasanyuka nnyo okukiwulira. Eriya bwe yandyeyongedde okuweereza Yakuwa n’obwesigwa, yandibadde abateerawo ekyokulabirako ekirungi mu biseera ebyo ebyali ebizibu ennyo. Ng’ateekwa okuba nga yaddamu nnyo amaanyi bwe yawulira ebigambo ebyamugambibwa ‘eddoboozi ettono ery’eggonjebwa!’\nBayibuli eba ‘ng’eddoboozi ettono ery’eggonjebwa’ Eriya lye lyawulira bwe tufaayo okugoberera obulagirizi bw’etuwa ky’etugamba\n24, 25. (a) Tuyinza tutya okuwuliriza ‘eddoboozi ettono ery’eggonjebwa’ eriva ewa Yakuwa? (b) Lwaki tuyinza okugamba nti ebyo Yakuwa bye yagamba Eriya byamuzzaamu amaanyi?\n24 Okufaananako Eriya, naffe tuyinza okuwuniikirira bwe tulaba ebintu ebyoleka amaanyi g’Omutonzi. Obutonde bwoleka amaanyi ga Yakuwa. (Bar. 1:20) Yakuwa ayagala nnyo okukozesa amaanyi ge amangi ennyo okuyamba abaweereza be abeesigwa. (2 Byom. 16:9) Kyokka okusingira ddala atuyamba ng’akozesa Ekigambo kye Bayibuli. (Soma Isaaya 30:21.) Yakuwa akozesa Bayibuli okutuluŋŋamya, okutugolola, okutuzzaamu amaanyi, n’okutukakasa nti atwagala, era bwe tufaayo okugoberera obulagirizi bw’etuwa, eba ‘ng’eddoboozi ettono ery’eggonjebwa’ Eriya lye yawulira.\n25 Ebyo Yakuwa bye yagamba Eriya ku Lusozi Kolebu byamuzzaamu amaanyi? Yee, byamuzzaamu amaanyi, kubanga mu kiseera kitono yaddamu okuweereza Yakuwa n’obuvumu, era ne yeeyongera okulabula abantu balekere awo okusinza Bbaali. Naffe bwe tussaayo omwoyo ku ‘kubudaabuda okuva mu Byawandiikibwa,’ tujja kusobola okwoleka okukkiriza okulinga okwa Eriya.—Bar. 15:4.\n^ lup. 22 Kirabika ‘eddoboozi eryo ettono ery’eggonjebwa’ lyali lya malayika oyo ayogerwako mu 1 Bassekabaka 19:9 (NW) eyasindikibwa okutwalira Eriya “Ekigambo kya Yakuwa.” Olunyiriri 15 (NW) lumuyita “Yakuwa.” Kino kitujjukiza malayika Yakuwa gwe yatuma okukulembera Abaisiraeri mu ddungu era gwe yayogerako ng’agamba nti: “Erinnya lyange liri mu nda ye.” (Kuv. 23:21) Wadde nga tetusobola kwogera na bukakafu nti malayika oyo yali Yesu, tukimanyi nti nga Yesu tannaba kujja ku nsi, ye yali “Kigambo,” oba Omwogezi ow’enjawulo Yakuwa gwe yakozesanga okutuusa ekigambo kye ku baweereza be.—Yok. 1:1.\nKiki ekyaleetera Eriya okutya ennyo?\nBiki ebyaviirako Eriya okuggwamu amaanyi?\nYakuwa yagumya atya Eriya?\nOyinza otya okukoppa Eriya ng’oweddemu amaanyi?


Omugga Ssezzibwa guwagudde ne gutwala omwana...\nOmwana yeesimattudde ku wa booda agambibwa...\nBajeti eyayisiddwa mu bujjuvu ya buwumbi 40,480, kyokka ng’ebitundu 75 ku buli 100 zigenda kukuhhaanyizibwa okuva mu misolo egikuhhanyizibwa munda mu ggwanga ate ebitundu ebisigadde 25 zive mu bagabi b’obuyambi n’amawanga g’ebweru.\nWadde nga tewali misolo mingi gy’aleeteddwa kyokka waateereddwaawo amakubo amapya agagenda okweyambisibwa okulaba ng’abantu basasula emisolo mu budde. Eby’ensasula y’emisolo byalambikiddwa mu ‘Tax (Amendment) Bill, 2019’ gavumenti mwe yatadde amakubo g’egenda okukozesa okulaba ng’enkung’anya ssente zeeruubirira.\nOmuntu yenna okufuna layisinsi okuva mu kitongole kya Gavumenti kyokka, kigenda kuba kyetaagisa okusooka okulagayo TIN nnamba. Y’ennamba eyamba okulondoola engeri omuntu gyasasulwamu emisolo nga kigendereddwaamu okugaziya emisolo ku bantu abakola bizinensi kuba babeera balina okuzizza obuggya buli mwaka.\nOmusolo ku nnyumba z’abapangisa ogwa ‘rental property’ gusuubirwa okwongera okussibwa mu nkola, wadde nga wakyaliwo okusoomoozebwa okuva mu bannanyini mayumba abaguwakanya ennyo.\nOmuntu yenna anaalemwa okusasula omusolo gw’ebintu ebikolebwa mu ggwanga (Exercise Duty) mu budde ateereddwaako engassi ya bitundu bibiri ku buli 100. Etteeka eribaddewo engassi babadde baagiteeka ku bintu ebiva ebweru w’eggwanga.\nOmuntu yenna eyeewaayo nga yeeyagalidde n’ategeeza nga bw’abadde tasasula musolo bamuwadde ekisonyiwo. Kyokka kino alina kukikola nga tannaba kukwatibwa kitongole kiwooza ky’emisolo ekya URA.\nEnkola y’okuwola abantu ssente nga bakozesa enkola ya Islamic Banking we bawolera abantu ssente okutali magoba yaakussibwa mu nkola.\nMINISITULE Y’EBYENGUUDO N’EBY’OKWERINDA ZIFUNYE NNYO\nMinisitule y’ebyenguudo ye yasinze okufuna omutemwa omunene mu bitongole bya Gavumenti byonna nga yaweereddwa obuwumbi 6400 nga bye bitundu 16 ku buli 100 ebya ssente zonna eziri mu bajeti.\nEbyokwerinda by’eggwanga nga bwe kyali omwaka oguwedde bye byazzeeko n’obuwumbi 3610 nga zikola ebitundu mwenda ku buli 100.\nMinisitule y’ebyenjigiriza ye yakutte eky’okusatu nga yafunye obuwumbi 3280. Ebyamasannyaze n’ebyobugagga by’omuttaka obuwumbi 2,950. Ebyobulamu baabiwadde obuwumbi 2,500 ate ebyobulimi obuwumbi 1,400\nAbabaka baalinyisizza ssente z’ebyobulimi okuva ku buwumbi 892 ze byafuna omwaka oguwedde okutuuka ku buwumbi 1 400. Kyokka abantu abamu bagamba zikyali ntono kuba ebyobulimi kwe kuyimiridde ebyenfuna bya Bannayuganda abasinga.\nMinisitule ya Gavumenti z’ebitundu yafunye obuwumbi 1,262 . Ebyobulambuzi byaweereddwa obuwumbi 157, ebyobusuubuzi n’amakolero obuwumbi 171. Minisitule y’ebyettaka yaweereddwa obuwumbi 193, ebyamazzi n’obutonde bw’ensi obuwumbi 1,042.\nMinisitule y’ebyatekinologiya n’okulung’amya eggwanga bye byasinze okufuna ssente entono nga ziwera obuwumbi 123.\nAmos Lugoloobi (Ntenjeru North) mu lipooti ya bajeti gye yayanjulidde palamenti yalaze nti emisoso gy’okukola bizinensi gikyali waggulu olw’ebbeeyi y’amasannyalaze, emisolo, amagoba g’okwewola byonna ebiri waggulu.\nSsente z’okwongeza emisaala gy’abasomesa tezaateekeddwa mu bajeti y’omwaka ogujja, wakati ng’abasomesa bawera nga bwe bagenda okussa wansi ebikola.\nLIPOOTI Y’ABABAKA BATONO\nOmubaka Muhammad Muwanga Kivumbi (Butambala) ye yayanjudde lipooti eno ng’eriko emikono gy’ababaka basatu okuli; Kivumbi, Cecilia Ogwal (mukazi/Dokolo) ne Joy Atim Ongom (mukazi/Lira) ne balaga obweraliikirivu olw’engeri Gavumenti gy’esussizza okwewola ssente. Baasembye eddwaaliro ly’e Mulago liweebwe obuwumbi busatu n’ekitundu zeeyambisibwe okutumbula embeera y’ekifo kya Kazolite awatuukira abalwadde abali mu mbeera embi.\nBaasembye obuwumbi obuwera 109,206 ziteekebwe mu nsawo y’okukulaakulanya abavubuka eya Youth Livelihood Programmwe kisobole okuyamba okumalawo ebbula ly’emirimu.\nBaawabudde ku nkola ya Gavumenti ey’okwagala okulinnyisa emisaala gy’abakozi abamu ne bagamba kiraga okusosola. Bwe waba tewali ssente zimala kisaanidde okusooka okulindako okutuusa ng’ezongeza bonna zifunise.\nBaawabudde nti ssente eziba tezikozeseddwa ku nkomerero y’omwaka ne ziddayo mu ggwanika lya Gavumenti, zeetaaga okuteekako akakiiko akazibuulirizaako.\nAbabaka batadde akakiiko ka Bamugemereire ku nninga okulaga ensaasaanya y'obuwumbi 13


Wali oyagala kunzita, Omusumba Bugingo alangidde mukaziwe Teddy - Watchdog Uganda\nWali oyagala kunzita, Omusumba Bugingo alangidde mukaziwe Teddy\nOMUSUMBA Aloysius Bugingo ayongedde okulumba mukazi we Teddy Naluswa nti taba kwawukana naye yandimukoze ekibi kubanga Teddy abadde waabulabe nnyo eri Bugingo. Bwe yabadde mu kusaba kwa ‘Lunch Hour’ eggulo mu kkanisa ya House of Prayer Ministries e Makerere yagambye: mbasaba munsonyiwe kubanga hhenda kwogeza bukambwe.\nEnsonga ze njagala okwogerako zikwata ku bulamu bwange. “Neebaza Katonda kubanga olwaleero ndi mu mawulire nga siri mulambo ng’abagagga abalala.\nSsinga si ssaala zammwe ze munsabira mwandibadde munsoma mu mawulire ng’Omusumba eyattiddwa mukyala we,” bwe yategeezezza wakati mu kasiriikiriro akaabadde mu kkanisa.\nOlwo yabadde ayogera ku mawulire agaafulumye eggulo omwabadde bye yayogera ku Ssande ku butakkaanya bw’alina ne mukazi we ne muwala waabwe Doreen. Teddy Naluswa naye yabadde mu mawulire ng’ayogera ku nsonga z’obufumbo bwabwe n’agamba nti Bugingo agezaako okumukaka baawukane.\nBugingo yabadde yaakatandika okwogera, abagoberezi ne bamukubira engalo. N’akangula ku ddoboozi, “Ndi musanyufu nnyo okutuuka essaawa eno nga nkyali mulamu era nga nkyasobola okubaweereza kuba abantu bangi abattiddwa bakazi baabwe nga; Kasiwuukira, Nsenga, omusumba Tinkasiimire, James Kazini n’abalala era bonna tuboogerako ng’abagenzi mu kiseera kino,” bwe yakkaatirizza.\nYatuuse ekiseera n’aggyayo akatambaala okusiimuula entuuyo, nga bw’agamba nti mwetegefu okulekawo amaka ge agatunula ng’omuntu agasangibwa e Kitende asobole okutaasa obulamu bwe kubanga bwe businga.\n“Nze nnava e Masaka nga ndi ku loole ya matooke ne ntandikira ku zeero noolwekyo ebintu bakola bikole si kye kikulu naye ekikulu kusigaza bulamu n’oweereza Katonda eyakutonda kubanga asobola okukuwa ebisingawo. “Abalabe b’omuntu tebabeera wala naye nange bulijjo nsula nabo mu nnyumba nga simanyi.\nNaye kati Mukama abandaze era abo bonna abawoza mbu tumaze emyaka mingi tetusobola kwawukana tebamanyi kye boogerako kubanga ne sitaani gwe tulwanyisa essaawa eno naye yaliwo kuva dda naye na kati tukyamulwanyisa.”\nBugingo yagasseeko nti abamuwakanya olw’okuba ekkanisa agirinamu emigabo 100 ku 100 bamala biseera kubanga ye bwe yali asaba yasaba ku lulwe era nabo ne basaba ebyabwe era buli omu Katonda yamuwa ku lulwe.\nEkkanisa empya gy’agenda okuzimba eyitibwa Pentagon yaweze nga bw’erina okubeera ku ttaka lino era abakiwakanya bamala biseera kuba ne ssente ezaagula ettaka lino abagoberezi be baazisonda era be bannannyini migabo. Ettaka lino liwerako yiika 8 n’ekitundu, lyamalawo doola obukadde bubiri n’emitwalo 15 (eza Uganda obuwumbi 8 n’obukadde 50).\nBugingo yaweze nti sitaani ne bw’avaayo ne yeeyoleka atya tewali kigenda kugaana kuzimba kkanisa ku ttaka lya Canaan, wadde nga waliwo abaggulawo emisango basobole okubba ssente ezisondebwa. Mu nnaku 100 zokka basobodde okusonda obukadde 1,070 z’agamba nti abamulwanyisa ze baagala okubba.\nMubiru, Ssimbwa renew acquaintances as Ndejje relegation battle continues against Onduparaka\nParliamentarians approve more funding to referral hospitals